text:
Oranjestad-E mayoria den Parlamento di Aruba den su ultimo reunion pa Aña Parlamentario 2013-2014 a pasa dos mocion relaciona cu e crisis constitucional cu a presenta na nos Pais. Nos a bay contra e mocionnan aki pa e sigiente motibo.
Autonomia ta encera responsabilidad. Si Parlamento lo a actua debidamente awe no lo tabata tin crisis financiero y ni crisis constitucional. Awe kier bin cu un pleister den dos mocion pa por sconde pa e falta di responsabilidad y busca moda pa tira culpa riba otro. Locual cu e Fraccion di AVP mester realisa ta cu ex Minister Yrausquin den su carta di retiro mes a divulga con nan a deal den Conseho di Minister di Reino pa logra cu Tweede Kamer bay di acuerdo cu mocion Herde/Yrausquin pa un geschillenregeling a cambio cu Parlamento di Aruba ta bay di acuerdo pa entrega di autonomia via cambio di articulo 27 inciso 3 di Statuut na momento cu a haci cambio den Statuut pa haci 10-10-10 posibel. E tempo ey como parlamentario Yrausquin a categorisa e perdida aki como djies un tiki entrega di autonomia. Mescos cu Minister Eman a yega di bisa nos Pais ta bay djies un tiki den rood y awe wak e consecuencia cu nos ta sinta cu un KB riba nos cabes, un investigacion di CFT y un menasa real di Hulanda pa impone un Algemene Maatregel van Rijksbestuur y tumando asina e gobernacion di nos Pais over.
Ta danki na e falta di responsabilidad y oportunismo politico, awe nos Pais ta den un crisis financiero y constitucional cu ningun mocion por drecha. Ta solamente si nos asumi e responsabilidad cu ta compania nos autonomia nos lo por evita cu otro ta mete den nos asuntonan.


c: text/html

text:
Cuerpo Policial Aruba pa medio di un comunicado kier a informa lo siguiente:
Mediante un decision unanime di College di Korpschefs a dicidi cu e islanan hermana lo manda yudandsa pa medio di polisnan cu lo sali pa duna ayudo na e isla di Sint Maarten y lo resorta bao di e Korpschef di Sint Maarten. Aruba lo manda 20 polis cu por ser mira riba e fotonan ahunto.
Dos di esnan cu lo bay ta den funcion di maneho. Segun vocero John Larmonie ta splica Bon Dia, e polisnan aki ta bay sostene Cuerpo Policial di st.Maarten. Pues trahando den funcion como polis bao Korpschef di st. Maarten pa haci trabaonan di polis cu mester wordo haci: “si tin cu scapa victima, si mester yuda of acudi como polis. ” Sr. Larmonie ta bisa nos cu Corsou tambe ta bay manda hende anto lo emiti un informe pronto riba esaki.
“Nos Ta desea e coleganan polis (tur boluntario!) hopi forsa cu e tarea nan dilanti.”

robotstxt: allowed

filter: keep


text:
ORANJESTAD – Aruba ta mantene e frontera cu Venezuela cera, te 10 december. Gobierno a extende e periodo pasobra e situacion na Venezuela segun nan no ta permiti cu nan por habri’e bek. “Nos tin 1000 peticion di asilo compara cu dos, tres un par di aña pasa”, segun e prome minister di Aruba.
Gobierno di Aruba ta purba di wanta e imigracion di Venezolanonan mas tanto posibel. Pasobra e placa – a calcula cu mester 30 miyon florin pa aña pa recepcion di 500 Venezolano maximo – e pais no tin. Tampoco pasobra e debe nacional ta hopi halto (93% bnp).
Ya tin 16 mil Venezolano riba e isla di casi 112 mil habitante. Mayoria di nan ta disparce den ilegalidad.
Ayudo Hulanda
Gobierno di Aruba y tambe parlamento a pidi Hulanda pa yuda cu e situacion pa basta tempo caba. Pero Hulanda no tabata dispuesto pa hopi tempo. Solamente nan a yuda cu experticio pa entre otro mehora e procedura di asilo.
Sinembargo diabierna pasa Hulanda finalmente a duna un suma di 10,9 miyon euro. Corsou tambe a haya casi mesun suma y e resto di e yudansa financiero aki (total 23,8 miyon euro) a bay pa maneha e crisis den e region.
Gobierno di Aruba a anuncia cu lo hinca mayoria di e placa aki den fortalesa di e frontera. Esaki lo nifica mas control riba lama en tera, pa combati contrabanda y traficacion di hende. Y tambe pa baha importacion di arma por ehempel.
Tambe nan lo inverti placa den ampliacion di detencion pa Venezolanonan ilegal gara kende mester warda den e celnan pa expulsion. No tin vuelonan directo pa Venezuela pero si por bula por medio di otro paisnan. Sinembargo e detencion por tuma tempo.
Desapunta
Organisacion di derechonan humano Human Rights Caribbean ta desapunta cu e yudansa di Hulanda como cu nan tabata spera cu placa tambe lo bay pa mehora e tratamento y recepcion di e refugiadonan Venezolano riba e islanan. Y no cu casi tur e placa ta bay pa detencion y mehoracion di e control riba e fronteranan.
Pero Aruba ta bisa cu un parti di e placa tambe ta bay pa educa muchanan Venezolano cu no ta permiti di bay scol. Tambe lo hinca placa den programanan di vacuna pa asina evita plamacion di malesanan contagioso na Aruba. Venezolanonan por trece e malesanan como cu na nan pais mayoria di e programanan di vacuna a para pa di falta di placa.
‘Nos ta gradici Hulanda pa e ayudo pero e ta hopi poco di locual nos mester’ -prome minister Evelyn Wever-Croes
Ainda cu e placa di Hulanda esaki lo no ta suficiente, prome minister di Aruba Evelyn Wever-Croes ta admiti. “Nos ta gradici Hulanda pa e ayudo aki. Pero e ta hopi poco pa locual nos mester contra e crisis aki.”
E no ta pensa cu Hulanda lo bin cu mas placa pronto. Aruba si ta buscando mas fondo na Union Europeo. “Pero esaki no ta bay lihe pa motibo di e burocracia grandi.”
Gobierno ta trahando ainda riba e implementacion di ESTA, un permiso electronico pa Venezolanonan por drenta Aruba. E speransa tabata pa implementa esaki prome di 10 september, e fecha final cu gobierno a pone pa e ceramento di e frontera. Sinembargo nan no a logra y pa motibo di esey nan tambe a extende e ceramento cu tres luna mas.


text:
E actual campeon di Aruba su Division Honor SV Dakota ta enfrenta SV Caiquetio di Paradera den siman tres. Dakota ta biniendo di un victoria contundente di 3-0 riba Bubali, Caiquetio a perde cu Nacional 2-1 den un bon wega.
Dakota a cuminsa den posesion di bala di biaha for di pitaso inicial, un presion enorme tempran riba e defensa di Caiquetio cu hopi yegadan di peliger for di e trio ofensivo di Dakota cu awe tabata inclui Ricky Hodge atrobe, hunto cu Fernando Sousa y Albert “Killer” Francis. E atakenan constante a paga dividendo tempran tambe ora cu “por cierto” den un hugada stranjo, e bala a keda lora den “area-chika” di Caiquetio cu hopi hende hincando pia, ta Francis mes ta hasi e touch final cu ta pusha e bala den net pa Dakota bai ariba 1-0 den minuut 3.
Dakota no ta para eynan, nan bombardeo riba gol di Caiquetio ta sigui y constantemente, e velocidad di Dakota a hasi un efect grandi, Caiquetio tabata defende pa nan bida mayoria di tempo. Mas presion riba Caiquetio tambe a causa un momento di controversia ora cu referee Bedoya tabata hopi liher pa fluit un infraccion dudoso pa Dakota y den e protestanan ferviente a saca varios carchi geel pa hungadonan di Caiquetio pa protesta, nan a indica nan desgusto cu e decision aki.
Pa banda di minuut 25 di wega Dakota tabatin hopi bentaha cu 75% den posesion di bala, Caiquetio no por a “settle down” y mester a para duro patras y busca na contra-ataka so, pero tabatin hopi contratempo pa hasta sali di nan mesun mita di cancha. Despues cu Hodge a faya un chens cla na minuut 25 pa aumenta e score for di un tremendo pase di De Sousa, el a reinvindica su mes cu un gol solido na minuut 27, atrobe for di un asistencia di De Sousa, pa pone e marcacion 2-0 p’e Abehanan.
Asina mes cu Dakota tabata domina e wega aki, toch ainda na mi padece e ekipo aki no a “gel” completamente ainda, ta hopi tempran den e campeonato tambe, Dakota cu bastante refuerso nobo y potente mane Jean Pierre Heyden (cu no tabata den e wega aki debi na biahe cu seleccion U20 na Merca), Jean Pierre Van Der Linden cu nos no ta wak riba e roster mas, Digion Ras, enfin, Dakota tin un banki tambe cu por wel di ta un ekipaso riba su mes, imaginabo! E ekipo ainda no a coi full speed, esey ta e punto, e no a “click” ainda, keremi.
E atakenan di e “Amarillonan” tabata sin para, cu mas chens di amplia e anotacion, tironan peligroso di Hodge na minuut 34, 40 y otronan, toch e wega ta keda 2-0, Caiquetio sa defende si, contal cu nan mantene nan disciplina den e ultimo linea. Caiquetio toch a haya nan chens pa anota apesar di tur e dominio di Dakota, un escapada y infraccion na fabor di e “Indjannan” na minuut 44, un cruce di tiro liber y cabesaso pero net na banda di gol, e prome yegada di Caiquetio! Asina halftime a bai aden 2-0 pa Dakota.
Cuminsando e di dos tempo ya Dakota a haya un chens morto na minuut 47, ora cu De Sousa cu un yegada y asistencia mane ta riba teblachi pa su companjero Felipie cu ta desperdicia.
Fernando De Sousa, cu tabata riba un nivel superior awenochi, atrobe cu yegada y chens na minuut 49 pero sin por a concretisa. Hasta Paul Nickenson tabata sali for di linea defensivo pa tira den atake, cu bon yegada na minuut 52, tambe sin anota, atrobe na minuut 59, e biaha aki ta e anker di medio-campo di Dakota, Liomar Croes a purba su suerte, tambe sin resultado debi na e salbacion di portero Lubert Feliciano di Caiquetio cu tabatin hopi trabou mes e anochi aki.
Caiquetio cu mas chensnan den e di dos tercio di wega, cu tabata poco den e wega aki, pero chens ta chens, na minuut 60 di tiro liber, bala den man di Eric Abdul, y despues otro yegada na minuut 62 pero e bala ta lora na banda di porteria di Abdul. Dakota a bira un poco complaciente y slordig na un dado momento tambe, pero ta net den e momentonan ey na minuut 65, den un combinacion perfecto entre Hodge-Francis-De Sousa, Dakota ta amplia e resutado na 3-0, Francis na final ta laga e bala pa su companjero De Sousa anota, un bon gesto y mereci sin duda.
Dakota ta bolbe recupera nan “mojo” atrobe despues di e gol, hungando cu mas precision y mas yegadanan. Caiquetio tambe ta hungando awo cu mas brillo cu algun chens mas, pero nada di hopi peliger, un wega mas habri y un “toma y dame” chikito den e ultimo quarto di wega, Caiquetio casi ta anota e gol di honor na minuut 90, pero bala ta bai net na banda. Asina tambe e wega a caba, 3-0 pa Dakota, cu ta keda cu 7 punto den tres wega, bon pa di dos luga riba tabla. Caiquetio a pasa den un test duro cu Dakota, a keda cu 1 punto for di tres partido, pero mester bisa cu e dos ultimo weganan tabata contra e actual campeon y sub campeon di Aruba.
Nos “Man Of the Match” den e wega aki ta Fernando De Sousa di Dakota.


text:
Beisbol
Ban terminá temporada 2017 den un forma festivo
Mediante di e komunikado aki direktiva di FEBEKO kier a invitá tur fanátiko di beisbòl AA na partido number 6 i si tin mester 7 di e playoff final entre Wild Cats KJ74/Guardian Group i Sta. Maria Pirates Chippie.
Esakinan lo tuma lugá dia 23 di novèmber na Tio Daou Ballpark pa 8or di anochi i si ta nesesario dia 25 di novèmber na Stadion Johnny Vrutaal pa 8or di anochi. Despues di reunion general, direktiva di FEBEKO i ekiponan ta garantisá ku e weganan lo sigui. I e kampionato lo terminá riba tereno.
Pa gradisí tur fanátikonan ku a sostené beisbòl e aña aki lo bai tin presentashon di Grupo Ruta, Los Paranderos i tambe show di vürwèrk despues di partido dia 23 di novèmber.
Pa yama danki lo rebaha e preisnan na rason di 3 florin pa hende grandi i 1 florin pa mucha/60+.
E prome 200 adultonan lo risibi entrada gratis obsekio di Curaçao Baseball Development Foundation (CBDF)
Pa mitar di ocho lo tin sake di bala pa diferente di nos hungadónan profeshonal. Bin mira nos:
Kenley Jansen, Jonathan i Sharlon Schoop, Ozzie Albies, Jurickson Profar i Yurendell de Caster
Ban terminá temporada 2017 den un forma festivo asistiendo na e dos ultimo partidonan.


text:
ORANJESTAD (AAN): Prome Minister Evelyn Wever-Croes den Parlamento a splica con e historia di RdA tabata y e falta di control cu tabata tin.
RdA ta un compania cu a wordo lanta dia 30 di september 2016.
E directiva e tempo ey, y hunta di comisario e tempo ey y e minister e tempo ey no kier a registra e nomber di e comisarionan cu mester a supervisa e compania pa Gobierno. Esaki ya caba e compania a cuminsa cu mal pia. Dicon sconde ken ta den hunta di comisario?
Prome biaha cu e miembronan di e hunta di comisario a wordo registra tabata dia Prome Minister sra. Evelyn Wever - Croes a tuma over e cartera y a cambia e hunta di comisario. E ‘fiestanan’ a caba na momento cu a pone personanan capas na cabes di supervision di e compania. Cada un di e miembronan nobo a haya un map di e compania cu documentonan di e reunionan cu a tuma luga di e hunta y shareholders (4 reunion solamente), sinembargo realidad ta cu tabatin hopi mas reunion a tuma lugar. Dicon a sconde esakinan tambe?
Hasta na momento di traspaso di un hunta pa e otro, e directiva di RdA a nenga di duna e hunta nobo tur documento cu tabata necesario na e memento ey pa nan haci nan trabou.
Aki por a mira cu tabatin scondemento di informacion.
E hunta tabata consisti di e comisarionan cu ex minister Mike de Meza a nombra. E personanan aki ta esnan mas responsabel pa tur locual cu a tuma lugar den e compania, pasobra nan no a haci nan trabou manera cu mester a hacie. Esaki ta conta pa e Minister en cuestion cu tampoco a traspasa e informacion manera debe ser na actual Prome Minister.
Durante e investigacion forensico a bai cu computernan. Computernan cu un persona cu ta traha na RdA a delete tur files, of asina el’a kere! Pero investigadornan a logra a traves di hard drive, di computer di director di e compania, pa haya mas documento den cual por mira cu ex Minister sr. Mike de Meza tabata encabesa varios di e reunionnan “secreto” nan aki.
E scondemento di informacion, e falta di transparencia y hasta sospecho di falsificacion di documento, a wordo investiga y lo sigi wordo investiga. Y talves esaki lo pone cu ex minister Mike de Mesa tambe por wordo marca como sospechoso.
https://diario.aw/categories/noticia/general/den-parlamento-a-debati-con-e-control-por-a-faya-asina-tanto-den-rda#sigProId4c48866e06


text:
Volkan
Un volkan ta un buraku ku a surgi den kapa di mundu kaminda k'e magma (elementonan kayente) ku ta bin foi interior di globo,ora e sali riba tera ta yamé lava.Volkan ta un struktura geológiko moyaria di volkannan riba mundu tin forma di un kono,ta depende dje elementonan ku ta mesklá den magma (piedra,metal,zwavel,silika,gas,chloor,kayente ku temperatura di mas o menos 700 te 1200 grado den interior di globo.) Globo no ta masif,e ta konsistí di e parti pafó e kapa eksterno, parti paden e mantel superior,mantel interno, núkleo eksterno y núkleo interno
- Den núkleo interno y eksterno tur materialnan ta likido komo e temperatura ta demasiado haltu.
- Den mantel interno y mantel superior e magma ta meskla ku piedra,metal,gas y otro elementonan likido.
- E kapanan kontinental y oseániko ta e parti pafó kapa eksterno (aardkorst)y e parti paden e kapa interno duru riba e mantel superior,esei nan ta yama lithosfer .
- E lithosfer(kapanan di globo)ta konsistí di diferente plachinan tektóniko ku ta drif riba elementonan likido dje mantel superior.Tin dje plachinan tektóniko ta 75 km y tin ku 10 km diki y nan ta move riba e mantel superior manera un pont-brug riba awa.
Riba e otro planetanan Venus,Mars y tambe e lunanan Lo di Jupiter y Triton di Neptunus den Sistema Planetario o Sistema Solar tin volkan.Volkanologia ta e estudio di volkan,lava,magma y tur otro fenómenonan geológiko relashoná,e término volkanologia ta bin dje palabra latino vulcãcus ku ta nifika Dios romano di kandela
Kon volkan ta surgiEditá
E kapa di globo ku ta konsistí di plachinan tektóniko ku ta lòs foi otro y ta move pokopoko den diferente direkshon mas o menos 2 cm pa aña,pero ora e preshon subi den e mantel superior e plachinan ta kuminsa halá bai o bin na otro kaminda k'e plachi oseániko ku ta mas fini ta sker,pero tòg mas pisa ta hala pasa bou di e plachi kontinental ku ta mustra mas diki pero mas lihe,ei ta surgi temblor bou di osean y meimei dje plachinan e magma ku ta bou di preshon grandi ta sali.Esaki ta un erupshon.Mayoria di volkannan ta konsentrá banda di plachinan tektóniko bou di oseán.kaminda e plachinan ta mas fini, e regionnan puntanan kayente Hotspot e ta keda bou di e volkan.E plachinan oseaniko ku ta hala pasa bou di e plachinan kontinental, ta pusha nan pokopoko manda riba ei e ta forma serunan despues di hopi erupshon,den e areanan aki tambe tin hopi terremoto.E regionnan aki di kapa eksterno (riba mundu) ta fini ei ta forma e kamara magmatiko bou di e volkan kaminda e magma ta mesklá ku otro elementonan y ta forma gas,temperatura y preshon haltu.
Sabana volkanikoEditá
Sabana volkaniko ta un area kaminda ta surgi gèiser,fontèin,bron di awa o lodo kayente,burakunan di gas o huma tur e tipo di fenómenonan ei ta keda den besindario di un punta kayente hotspot.(por ehempel na èisland) kaminda ku plachi tektóniko ta mas fini y ta pasa meimei dje isla y bou di osean despues di siglo di erupshon ku ta keda ripití 3 o 4 pa aña ta bin surgi islanan den laman.
Peliger di un volkanEditá
Riba mundu tin volkannan peligroso,e magma dje tipo di volkannan aki ta forma elementonan manera gas,piedra likido,as y un konsentrashon di mas ku 65% di silika ku ta hasi e magma viskoso k'e masa no por alkansa e buraku riba den e krater y e pipa djé krater ta verstop,ku konsekuensia k'e ta keda forma gas y preshon haltu den e kamara magmatiko ku ta keda bou djé volkan y ta resultá den un katastrofe pa hende,naturalesa y bestianan den besindario ei.Pasobra e volkan aki por eksplota kalke momentu y henter e kabes di e seru ta bula bia kai den besindario ei,kaminda ku shinishi,gas,baranka y lava ta bai tapa tur kos (kompará esaki ku ora bo sagudi un bòter di champaña te ora e korki bula dor djé preshon den e bòter).
Tipo di volkanEditá
Stratovolkan ta un tipo di volkan haltu su forma ta manera un kono,e magma tin un konsentrashon halu di silika y otro elementonan ku ta hasi e lava viskoso.Mayoria di volkannan riba mundu ta dje tipo aki,nan ta konsentrá hopi riba rant dje plachinan tektoniko kaminda e plachi oseaniko ta hala pasa bou dje plachi kontinental.Den osean pasífiko nan surgi riba rant dje plachi pasífiko kaminda ta yama renchi kandela ei tin hopi islanan.Stratovolkan ta e tipo di volkannan mas peligroso ora di un erupshon,mas tantu aña dura despues di e lastu erupshon mas peligroso e ta bira,komo k'e pipa dje krater ta sera kompleto y ta parse ku e volkan a paga pa semper.E por keda mas ku un siglo ketu,pero bou dje volkan den e kámara magmatiko kaminda e magma ta meskla ku otro elementonan manera CO2,zwavel y chlor ta bai forma gas,preshon y temperatura haltu i un dia pa otro ta bin un erupshon eksplosivo ku ta kousá hopi vitima i daño na naturalesa,siudat i pueblonan en besindario.E kabes di seru ta bula unda ku lava,baranka,piedranan likido,shinishi,gasnan peligroso ku ta sali foi krater ta tapa tur kos den area di 30km rondo dje volkan.
Por ehempel Mount.st.HelensEditá
E lastu erupshon di Mount.st Helens tabata na aña 1857 e seru tabata 2950 meter haltu,e erupshon siguiente tabata 18 mei 1980 tabata esun di mas grandi den historia di Merka.E tabata un erupshon eksplosivo ku a bula 400 meter fio kabes dje seru i a manda un kantidat di material volkániko den laira,57 hende a bira viktima y mas ku 1 mion bestia i un gran party dje naturalisa den e area ei a disparsé konpletamente.Despues di aña 1980 tabatin mas o menos 20 erupshon chikitu di lava,huma i as,e seru a bira 2550 meter haltu i e area ei ta un parke nashonal.
Erupshonnan di siglo pasaEditá
E tipo di volkan aki a kousa bida di hopi hende riba mundu den siglo pasa.
- Dia 8 mei 1902 (dia Di Asenshon) e erupshon di Mont Pelée na Martiniqeu a kousa bida di 29000 hende di suidat St.Pierre.
- Na aña 1906 e erupshon di Vesuvius na Italia a kousa bida di 700 hende, e volkan aki ta konosí tambe dje erupshon den aña 79 despues di kristu ku a tapa e suidat Romano Pompeij bou di meternan haltu di shinishi mata 20000 hende.
- Na 1951 Mont Lamington Papua Nieuw-Guinea a kousa di bida di 3000 hende.
- Na aña 1985 e volkan Nevado del Ruiz na Colombia a kousa bida di 20000,lodo ku a bin a bou foi dje seru a tapa e suidat den e besindario ei.
- Mont Unzen na aña 1991 a kousa bida di 41 persona na Hapon.
- E mesun aña Mont Pinatubo na Filipina a kousa bida di 400 persona.
Volkan eskudoEditá
Un volkan eskudo ta un tipo di volkan ku su magma ta likido y kayente e ta sali fásil dor di un sker den e kapa eksterior.E tipo di volkan aki no ta kousa eksploshon ora di un erupshon.komo ku e konsentrashon di silika den e magma ta hopi bou y ta formá di otro elementonan.Ora e preshon subi den e kámara magmatiko e magma ta sali manera un fontein ku ta spùit e lava meternan hulta,e gasnan por sali fásil fio dje magma sin skuma promé.E volkan eskudo no ta peligroso,solamente e lava kayente ku ta plama poko poko bai un distansha hopi leu por hasi hopi na agrikultura,pueblonan y naturalisa komo ku mondinan ta pega kandela.Despues di hopi erupshon e volkan aki ta forma serunan plat manera sabana y haltu.E tipo di volkan aki ta keda den area kaminda k'e kapa di globo ta fini,e puntanan kayente hotspotna Hawaii (Mauna lou ta 9 km foi fòndu di laman te riba kabes dje seru y foi nivel di laman e ta 4000 m haltu) eisland tambe tin tipo serunan aki.
SupervolkanEditá
Un supervolkan ta un volkan ku ta produsí mas ku 1000 km³ lava den un solo biaha,e tipo di volkannan aki ta skars.E volkan Caldera de la Carita 27.000 aña pasa tabata esun di mas grandi ku a produsí mas ku 5000km³ di lava,Toba riba e isla Sumatra Indonesia ta sigi ku 3000 km³ di lava dor dje erupshon 73.000 aña pasa a surgí e saliña Toba ku ta 100 km largu i 35 km hanchu den e krater dje volkan e isla meimei ta mas grandi ku Boneiru.Un supervolkan ta un volkan hopi bieu e ta surgí di un eksploshon destruktivo,siglonan pasa tabatin mas supervolkan riba mundu.E lastu volkan dje tipo aki den historia humano ta Tambora riba isla Sumbawa Indonesia el a produsí 160 km³ di lava i asina tantu shinishi ku den distansha di 600 km no por a mira solo dos dia largu.Shinishi a tapa un gran parti Sumbawa i mata 12000 persona i riba Lombok a muri 49000 persona.E volkan mes ta un tipo strato ku diameter 60 km i un krater ku diameter 8 km.
KrakatauEditá
Dia 27 ougustus 1883 Krakatau a eksplota e serunan a plama foi otro i hundí den laman,e tabata eksploshon katástrofal den historia humano,te awendia e tabata un erupshon di mas grandi di lastu siglonan.A surgí un tsunami (mareyada) ku olanan di 22 meter haltu ku a spula tur pueblonan chikitu riba kosta Java i Sumatra mas o menos 36.000 hende a perde nan bida,shinishi ku a lanta bai 40 km haltu a trese skuridat den dia den henter e region.E zonidu dje eksploshon tabata sina duru ku por a tende na west Oustralia 3110 km leu.Na aña 1927 tabatin un erupshon den fondu di laman na mesun area na 1928 a sali e isla Anak Krakatau riba awa,na aña 1973 ya e isla a yega na un haltura di 190 meter riba awa.
ErosiEditá
E kapa di globo ta kibra dia pa dia dor di forsa eksogeno (forsa djafó) ku ta yuda kambia i transporta garnanan kousá di verwering.E loke ku trese e saki ta energia naturalesa,manera di awa (yobidanan duru ),bientu,eis (glasiar),i tambe den tempu di eis,riunan,laman,wusteinnan (ku ta lanta stof hiba leu i ta bira grandi dor di sekura) .Den temporada di 100 mion aña un seru por garna i desparsé kompletamente.Organismo i speshalmente mikro-organismo ta hunga un rol grandi tambe na e verwering dje piedranan di volkan dje zür produsí.Forsanan eksogeno ta surgi riba henter kapa di globo (earth crust) i ta kambia e reliëf (kambio di forma dje area) .Esei ta surgi tambe dje preshon endogeno( djaden )ku ta keda produsí lava siglonan tras di otro.
Tin diferente sorto di eroshonEditá
- Erosi di awa
yobidanan duru kaminda awa ta lastra piedra skür nan kontra otro i produsí santu.Riunan ku ta traha kaminda meimei di serunan (por ehempel e riu Colorado ku a koba Grand Canyon na Arizona,tin kaminda e ta 1600 meter hundu. Laman tambe ta kambia area globo riba kosta di kontinentenan manera Oustralia tin piedranan di kalki ku ta formá di erosi di awa di laman.
- Erosi di bientu
Bientu ta forma un kantidat di erosi,manera stòrm,ku lanta ola riba laman,lanta santu di wustein hiba leu,bientu ta lanta santu bai skür barankanan dor siglonan kambia nan forma (Un ehèmpel bo ta sinta na un beach bientu ta supla duru lanta santu i bo ta sinti kon e ta pika na bo kurpa), dje manera ei e proseso ku ta surgi siglonan tras di otro, bientu lanta santu skür formanan den un baranka.
- Erosi glasial
Un glasiar (gletsjer) ta surgi den areanan kaminda eis ta keda para henter aña i den winter mas sneu ta kai i ku no ta dirti den zomer.Awendia 10% dje area di globo ta konsistí di eis ku ta keda para eroshoná e area.E kantidat di glasiar ku ta tuma luga awendia ta subi,komo ku temperatura di globo mundu ta subi.Un kombinashon di eis ku piedranan ku ta sküf bai pokopoko ta e mihó medio pa skür e area den naturalisa.Den tempu di eis ku a kubri henter nort di oropa e proseso aki a tuma laga.Glasiar a forma hopi vaye riba kosta di noruega i hiba piedranan te meimei di Oropa.
- Erosi di gravedat
Erosi dje kalidat aki ta un moveshon masal di piedra òf barankanan,tera,lodo,palunan ku ta laga los den temporada di yobida fio serunan(ta yamé korementu di tera),lawina ta un moveshon masal di sneu ku ta basha bou foi serunan haltu,un volkan ku ta hundí den su krater di awa i ta surgi un moveshon masal di awa ku lodo ku ta basha fio seru bai tapa siudat manera a pasa na Nevado de Ruiz (Colombia).moveshonnan masal den tempu eis den direkshon di süit fio nortpol.Meteornan foi den kòsmòs ku tabata bal den globo siglonan pasa,tambe ta un moveshon masal ku tabata lanta stof i huma hiba den laira i ku tabata trese skuridat kune.
Pero nos hende mes awendia ta hasi daño grandi na naturalisa dje manera ku nos ta sushá nos milieu (e klima kaminda tur kriaturanan ta biba) i ta aselerá e eroshon ku ta kambia naturalisa dentro di poko tempu,por ehèmpel eis ku ta dirti awendia riba nortpol i nivel di laman ta subi,areanan riba globo ku ta kede bou dje nivel ta disparsé bou di awa.


text:
Obra Públiko ta prepará su personal pa kualke posibel kaso di kalamidat
Obra Públiko ta prepará su personal pa kualke posibel kaso di kalamidat
Willemstad – Relashoná ku inisio di e periodo di orkan, Obra Públiko a tene un seshon di informashon pa personal di tur su departamentunan. E seshon a trata preparashon i e forma di atendé na momentu ku Kòrsou ta eksperensiá un kalamidat ku tin influensha riba nos infrastruktura.
Durante e seshon, Obra Públiko a introdusí esnan responsabel pa ESF3 ku ta sr. Jairo Silberie komo kordinadó, sra. Denise Lobo-Pieters i sr. Ursel Cordilia. ESF 3 ta para pa Emergency Support Functions 3, ku ta e unidat, banda di 8 otro unidat den e struktura di kombatimentu di kalamidat na Kòrsou, ku entre otro ta soru pa infrastruktura i shelternan. Tambe a splika tareanan i e maneho ku e unidat ta apliká na momentu ku tin un suseso ku tin un karakter di kalamidat.
E kordinadónan di ESF 3 a traha i entregá un revishon di e plan di maneho di krísis i kalamidat pa ESF 3 na direktor di Obra Públiko, sr. Urvin Batta. Esaki ta un plan básiko .E intenshon ta pa sigui aktualisá i amplia e plan aki regularmente.


text:
KRALENDIJK – E ekipo di biar di Nort Saliña/Kunuku Bieu ku ta Azteca, a titulá kampion di biar Bola-8, rekonkistando e título kampionil despues di dos kampionato.
Azteca den e ultimo partido di e seri final mihó di tres partido djamars anochi, a gana di Mastertouch ku skor pèrtá di 5-4 pa bira kampion di e kampionato ku ta dediká na e ruman nan biarista di Rincon ku ta Jòs i Julius Clarenda die ekipo di La Tropicana di Rincon.
Tabata un tremendo partido ku dado momentu Mastertouch a pika 4-2 dilanti, faltando unu mas pa gana e partido i titulá kampion.
Pero Azteca ta bòns bèk den wega, gana tres siguí i bai ku e título máksimo di e kampionato.
Pa loke ta sètnan di e partido,
Garino Molina a pèrdè 2-0 ku Janiro Chatlein ku un 7 bola.
Milton Anthony a gana Gorge Saridjan 2-1.
Arnold Ford a pèrdè 2-0 ku Marvin Abdul.
Vladimir Mercera a pèrdè 2-1 ku Francis Winklaar.
Gilbertson Serberie a gana Rachid Pauletta 2-0.
Rocklin Martis a pèrdè 2-1 ku Marnix Abdul.
Cedric Anthony a gana Naygel Coffie 2-0.
Gilbert Alberto a gana Zarquion Statie 2-0.
Javier Sof a gana Edelbert Winklaar 3-2.
Siguiente dia, djarason promé di yüli den sala di biar di Kompleho Deportivo Jorge Nicolaas na Kaya Amsterdam, tabatin premiashon di e kampionato 2019-2020. Na e premiashon aparte di e dirigentenan di FeBiBo ku ta e federashon di biar di nos isla, tabata presente tambe diputado di deporte sr. James Kroon, tambe e timnan i hungadó nan ku a kai den premiashon.
Tabata e presidente di FeBiBo, sr. Aaron Martis, ku a habri e anochi di enkuentro pa premiashon.
Despues a hiba palabra tambe Jòs Clarenda na ken e kampionato tabata dediká huntu ku su ruman Julius Clarenda.
Tambe a dirigí su mes na e presentenan, e mandatario enkargá ku deporte di nos isla ku ta sr. James Kroon.
Huntu ku e presidente di FeBiBo tabata presente tambe sr. Edsel Pieter, ku ta tesorero di e federashon di biar, ku tabata enkargá tambe ku e parti di premiashon.
E parti premiashon a kuminsá ku e premionan individual, ekipo mas disipliná i yega na e kuater ekiponan mas ariba na final di e kampionato.
Tambe a hasi entrega di rekuerdonan na Jòs Clarenda ku a risibí tantu e rekuerdo pa su persona komo tambe di su ruman Julius Clarenda, ku no por tabata presente.
Premiashon:
Kampion ta Azteca.
Supkampion Mastertouch.
Di tres lugá Sharp Shooters.
Di kuater lugá The Untouchable.
Ekipo mas disipliná ta Ricochet.
Hungadó ku mas wega ganá durante kampionato ta Marnix Abdul.
Hungadó ku mas 7 bola pasá ta Janiro Chatlein.
E timnan kampion i supkampion ku ta Azteca i Mastertouch, banda di trofeo, tur e hungadónan a risibí un medaya.


text:
KRALENDIJK – Mardugá djis poko despues ku a drenta e momentu di ‘Lockdown’ na Boneiru, gezaghèber Edison Rijna a presentá e resultado di elekshon Tweede Kamer na komunidat di e isla. Esaki a sosodé alrededor di 1’or di mardugá di djaweps 18 di mart. Partido polítiko Christen Democratisch Appèl (CDA) a bira e partido ku mas hende na Boneiru a vota pe durante e elekshon di Tweede Kamer ku a tuma lugá ayera djarason 17 di mart 2021 i a haña un total di 864 voto. E partido ku a keda na di 2 lugá ku mas voto a resultá di ta D66, ku un total di 431 voto. E partido di Premier Mark Rutte: VVD a keda na di terser lugá i a risibí un total di 360 voto for di votadónan na Boneiru. Un total di 3076 persona a bai depositá nan voto di kual 2986 voto a resultá di ta bálido. Esaki ta 22.80% di e kantidat di 13490 persona ku tabatin derecho di voto pa e elekshon di Tweede Kamer aki na Boneiru.
Djabièrnè mainta 10’or, gezaghèber Rijna lo duna e resultado definitivo di e elekshon.


text:
Fayo kostoso: pago di Sonny su seguro di bida no ta bai pa su kompañera di bida
Sonny tabatin 3 muhé den su bida. Te ora e tabatin 42 aña el a konosé amor di su bida: Carolina. Nan a biba huntu kasi 30 aña, pero nunka nan no a kasa. Sonny no kier a tende dje ko’i, despues di 2 matrimonio ku a frakasá.
“Dos divorsio ku peleanan amargo a kibra Sonny”
Dos biaha Sonny a pasa den un situashon di divorsio ku peleanan ferfelu. Herida hundu a keda atras. Ku su promé kasá el a bira tata di 2 yu muhé, pero despues di divorsio e no a mira su yunan nunka mas. E di 2 matrimonio a keda sin yu, pero esaki tambe tabatin un final doloroso. Sonny tabata konvensí ku e ta keda soltero pa sobrá di su bida. Te ora el a topa Carolina. Carolina a hasié kontentu i felis atrobe.
Sonny tabata un hòmber boka grandi pero kurason masha chikitu. E tabata hasi tur kos pa Carolina. E lo a pasa den kandela p’e. Nan tabatin un bon bida huntu. Te ora un aksidente di outo a nifiká final di nan felisidat. Sonny tabatin 68 aña.
Den su tèstament Sonny a regla ku Carolina ta su úniko heredero. El a pensa ku pago di su seguro di bida, kasi 100.000 florin tambe lo a bai pa Carolina. Pero Sonny a lubidá un kos: e no a adaptá pólisa di e seguro di bida ku el a sera durante su promé matrimonio.
Den e polisa tabatin pará ku e pago mester bai pa: 1) Kasá, 2) Yunan, 3) Famia serkano. Komo ku Sonny nunka a kasa ku Carolina, no tabatin un kasá. Esaki a pone ku diripiente e dos yu muhénan a bira e benefisiarionan. E yunan ku nunka mas Sonny a mira. Carolina a purba bringa esaki via hues, pero e no a logra.
Evitá problema pa bo hendenan. Ku plaser nos ta yuda bo regla ken ta esnan ku mester benefisiá di bo seguro di bida.Tuma kontakto ku nos i nos ta regl’é p’abo.
Lesa nos otro artíkulonan tambe
Kon bo ta sobrebibí fayesementu repentino di bo pareha? Serena (38) ta konta.
Bo famia ta bon protehá den kaso ku algu pasa ku bo?


text:
COMPRA N.V. orguyoso di ta parti di e famia “ The Giants Baseball Organization” The Giants-Compra team
Den celebracion di Compra Ltd su 65 aniversario y cu alaves ta un compania cu semper ta aporta cu deporte y siguramente na e futuro hoben di mañan.
Den nos celebracion como compania a dicidi pa asina aporta den diferente manera cu deporte y tambe den actividad social.
Den ramo di deporte, Compra Ltd kier a duna un atencion special na Baseball. Un deporte hopi popular entre nos muchanan kende cu apenas 4 aña por join pa asina siña e disciplina y regla relaciona cu baseball. Un mucha cu ta structura di chikito por ta sigur cu na grandi por ta cuidadano ejemplar.
The Giants Baseball Organization un organisacion serio funda na 1997. Un organisacion cu a start di nada door di mayornan entusiasma cu e deporte y pa cu e alegria cu nan ta wak den e muchanan ora di practica dicho deporte. The Giants ta consisti actualmente di 6 team di diferente edad, 5/6 aña, 7/8 aña, 9/10 aña 11/12 aña 13/14 aña y 15/16 aña.
Compra Ltd mirando e esfuerso na tin un grupo grandi y mirando e trayectoria di cada categoria a adopta full e organisacion pa asina traha hunto y aporta cu e organisacion pa asina sigui traha pa e muchanan. Cuminsando e campeonato nobo, cada grupo lo tin un nomber nobo: Giants Kool-Aid, Giants Oreo, Giants Choq, Giant Chips Ahoy!, Giants Frisian Flag y Giants Tang.
En conneccion cu e aporte aki di parti di Compra Ltd Giants baseball organisacion a lansa tambe un logo nobo pa e organisacion crea pa Rekha Croes- Daryanani markando asina comienso di un era nobo na unda un compania local ta aporta di un manera structura y a largo plazo na e continuidad di un organisacion di baseball na Aruba cu ta dedica su mes na nos muchanan
Na Augustus venidero lo bay tuma lugar e bautiso oficial di cada team cu nan nomber y uniform nobo pa asina cuminsa e campeonato nobo yena cu energia.


text:
Investigacion di asesinato di Poentje Castro a start di nobo
Ya ta diez aña pasa cu Aruba a keda geshock dor di asesinato di periodista di television John Anthony ‘Poentje’ Castro.
Te dia di awe no a detene ningun sospechoso pa e asesinato aki.
Recientemente un team di Cuerpo Policial di Aruba, riba peticion di Ministerio Publico, a traha riba un revision (review) di e investigacion aki cu ta carga e nomber di “Apollo”.
E revision a hiba na puntonan di referencia concreto pa mas investigacion, a base di cual a keda dicidi pa start e investigacion di nobo.
Den e periodo venidero lo traha cu dedicacion na activamente scucha testigonan cu por aporta na soluciona e caso.
Ademas Cuerpo Policial di Aruba y Ministerio Publico ta convenci cu tin hende cu tin conocimento di e caso, pero cu te ainda no a papia nada.
Un yamada urgente ta bay na personanan cu tin conocimento tocante e asesinato di Poentje Castro, of cu sa kende(nan) a comete e asinato aki, pa meld nan mes. Por meld anonimamente via tiplijn 11141.


text:
Recientemente, e Centro di Coordinación y Rescate di kustwacht (RCC) a recibi un informe di e RCC na Puerto Rico di cu tin un boto ta drief den e area di buskeda y rescate di e Guarda Costa di Caribe. E boto a sali 4 dia prome, pero tabata tin mala suerte na caminda. E RCC di e la Guarda Costa a tuma contacto mesora cu e RCC Centro di Coordinacion y Rescate na República Dominicana pa obtene mas informacion riba e boto, pero desafortunadamente e RCC no tabata tin informacion adicional eynan. Guarda Costa su RCC a purba conecta cu barconan cu tabata cerca di e boto pa por yuda e e boto. Mientras tanto, e RCC tambe a señala e avion di Guarda Costa e ubicacion di e boto cu tabata drief y cu tabata basta milla panort di Aruba. Ora a yega na e sitio indica e avion di Guarda Costa a tuma nota di un boto chikito cu 3 persona abordo.
E barconan Anemone y Cala Pedra a posiciona nan mes cerca di e embarcacion flotante y a contacta cu Guarda Costa su RCC y a indica cu nan por yuda e personan cu tabata den e boto. E barco Cala Pedra ta e prome cu a yega na e sitio, pero nan no tabata tin e recursonan pa yuda e personan cu tabata den e boto. E barco a permanece cerca di e boto flotante te ora cu e barco Anemone a yega na e lugar. Na su yegada, e marineronan finalmente por a aborda Anemone y tresnan a ser rescata. Unabes abordo di e barco Anemone, e marineronan a declara cu nan ta di República Dominicana y cu nan tabata drief durante 10 dia. Nan tur tabata bon di salud y nan a ser baha pa e barco Anemone na Aruba teniendo en cuenta tur e medidanan relaciona cu e virus.


text:
KRALENDIJK – E ekipo di futbòl veterano di Nort Saliña Kunuku Bieu ku Nort Saliña Vets, djasabra último den oranan lat di anochi den Stadion Kralendijk na Playa, a titulá kampion di e torneo di futbòl veterano di s.v. Deportivo di Playa.
E partido final tabata entre e ekiponan Nort Saliña Vets i Arriba Perú, partido ku ningun di e dos ekiponan a baha kabes pa otro, e partido ku a finalisá ku empate di 2-2.
E golnan di Nort Saliña Vets den e partido tabata di Roger Boekhoudt i Nielsen Christiaan.
Ku e resultado aki i pa yega na un ganadó, a bai over na pinalti.
Tabata na pinalti ku Nort Saliña Vets a mustra superioridat i bai ku e viktoria di 8-7 pa titulá kampion un bia mas di otro torneo, despues ku kiper Junny Thomas a para un pinalti.
E pinalti desisivo di e partido tabata di Terence a Costa Gomez pa bai ku e título máksimo di e torneo.
Ku e resultado aki e ekipo di e peruanonan bibá aki riba nos isla a keda di dos lugá o sea supkampion di otro torneo.
Premiashon.
Nort Saliña Vets kampion.
Arriba Perú supkampion.
Tera Blanku di tres lugá.
FC Champs di kuater lugá di e torneo.
E ekipo di ATM ta e ekipo mas disipliná di e torneo.
Pabien na e ekiponan ku a kai den premiashon.
Riba potrètnan e parti premiashon i ekipo kampion, tambe rèfri ku a dirigí e partido.


text:
Digicel kontentu di por kontribuí na realisashon di fakansi plan 2017 Muchanan mester disfrutá di nan fakansi
Digicel kontentu di por kontribuí na realisashon di fakansi plan 2017 Muchanan mester disfrutá di nan fakansi
WILLEMSTAD: Ta temporada di fakansi i muchanan mester por disfrutá debidamente. E aña aki Digicel ta kontentu di por yuda na realisashon di 2 fakansi plan, ta trata di Edumix Curacao i Supreme Event Management. “Nos ta kere firmemente ku un mucha por siña miéntras e ta dibertí durante su temporada di fakansi. E biaha aki nos a kontribuí ku 2 fakansi plan i nos ta spera ku tur mucha i hóben disfrutá inmensamente. No ta tur mayor por paga un fakansi plan i ta p’esei nos ta apresiá e aserkamentu di direktiva pa duna un sosten. Nos ke deseá e lidernan hopi éksito i alabes un dushi temporada di fakansi na tur mucha”, esaki di akuerdo ku Jorge Cuartas di departamentu di merkadeo pa Digicel Kòrsou.
Edumix ta un organisashon ku tin komo meta pa desaroyá e hóben su kreatividat i esaki nan ta hasi via di programanan deportivo i kultural. E plan vakashonal 2017 di Edumix ta dura 4 siman i e hóbennan ta partisipá den diferente aktividat manera speurtocht, tambe lo organisá un dia deportivo, tayer tokante músika i lo bishitá diferente atrakshon turístiko rònt Kòrsou. E hóbennan ku lo partisipá den e plan di fakansi di Supreme Event Management lo ta aktivo henter siman. Nan lo bai entre otro eskurshon na Gròt di Hato, bishitá na Ostrich Farm i Seaquarium, tambe lo siña traha cup-cake i muchu mas.


text:
KRALENDIJK – Tin un tempu di espera largu pa kas popular pa hür. Añanan largu e korporashon di kas popular Fundashon Cas Bonairiano (FCB) no por a traha sufisiente kas. Hende ku tiki moda tin bia mester warda mas ku sinku aña. I esei ta trese mas pobresa i problema sosial.
“Skandaloso”, Marionela Josephia di e Asosiashon di Hürdó di kas popular ta haña. “Tin hopi hende ku tur luna mester skohe entre un dak riba nan kabes òf kuminda riba mesa.” Ku e preisnan haltu di hür hopi hende no por paga e hür kada luna. Un otro opshon, manera biba mas barata òf muda pa un kas di hür popular no tin, pasobra e listanan di espera pa esaki ta muchu largu.
Kordinadó Integrale Wijkontwikkeling (Desaroyo Integral di Bario), Jona Chirino ta rekonosé e problema. Segun e esaki asta ta e problema sosial di mas grandi na Boneiru; kas pagabel. Mas i mas e ta mira ku hende ta skohe pa bai biba serka otro den kas. Asina den un kas pa seis persona tin bia tin tin asta diesdos hende ta biba.
“Nan ta drumi den kada huki i skina di e kas”, Chirino ta konta, “i esaki no ta un situashon deseabel. Asina énsèst ta kuminsá, asina kriminalidat ta kuminsá i asina tambe guera entre e famianan ta kuminsá. E situashon aki ta kousa diferente konsekuensha di pobresa.”
Fundashon Cas Boneriano, e fundashon di kas popular ku mester pèrkurá pa kas di hür sosial, ta splika ku e último 4 añanan i mei nan no por a konstruí kas nobo aserka.
“Nos tabata trahando pa haña finansiamentu pa esaki. Pa diferente motibu esaki a dura muchu largu. Asina nos no ker a fia sèn na un interes muchu haltu, sino e preisnan di hür lo bira muchu haltu”, Ben Oleana, direktor di FCB ta konta. “Na final nos a sera un akuerdo ku Hulanda i nos por a fia un parti nos mes.”
Segun Oleana anualmente 480 hende ta inskribí pa un kas di hür sosial. “Esaki ta hopi mas ku ántes. E kantidat di habitante na Boneiru a krese eksplosivamente último añanan kousando ku awor strukturalmente nos tin muchu poko kas.”
Awor nan a kuminsá ku e promé fase, konstrukshon di diesseis kas di hür sosial. E promé kasnan segun e direktor por entregá na febrüari 2020. Henter e proyekto lo dura 6 aña.
Supsidio di hür
E grupo di hende ku tin e molèster di mas grandi di esaki ta e hendenan ku no por paga nan hür aktual mas i ku ta pará riba e lista di espera pa un kas di hür sosial. For di promé di yanüari 2020 lo ehekutá medida nobo kaminda hende ku ta den un kas sosial kaba, por haña supsidio di hür segun nan kapasidat finansiero. “Esaki ta un paso padilanti grandi”, Oleana ta haña.
E hendenan ku aktualmente ainda ta hür privá i ku tin difikultat pa paga nan hür, mester warda un aña mas. For di 2021 numa nan por kleim supsidio di hür.


text:
E sistema ta faya y nos hobennan ta paga pa esaki
Mi tin 22 aña ta dunando les na Aruba, den mi punto di bista nos lo mester purba haci tur cos pa e hobennan por logra nan estudio, ta nan ta nos futuro. Hopi biaha nos ta papia di dropouts pero den realidad nan tur ta dropouts? Of ta e sistema ta pusha nan for di enseñansa. E aña escolar aki mas cu tur otro ta sinti cu e sistema ta laga e hobennan na caya.
Na April e aña escolar aki Colegio Arubano (CA) kier a introduci cambionan den e profielnan pa tur hoben cu a bay havo/vwo pa e aña escolar 2021-2022. Mirando cu nan ta mucho laat pa haci esaki door cu nos alumnonan di mavo a kies caba den 3de klas, nan a dicidi di cambie pa e siguiente aña escolar (2022-2023).
Colegio Arubano ta e unico havo/vwo na Aruba cu ta asina grandi cu por ofrece mas opcion den combinacion di e materianan (profiel). Mi tin cu bisa ta di lamenta cu nan ta bay limita e hobennan pasobra cierto profielnan lo stop di existi na Aruba. Nan no ta wordo ofreci na de Schakel y tampoco na Colegio San Nicolas. Di mi alumnonan cu mester bay havo e aña escolar 2021-2022, 7 di nan no lo por a drenta CA pasobra nan profiel lo stop di exsiti. Por ehempel ningun hoben na Aruba lo por kies mas un NW-profiel cu siguiente materianan Ne, En, WiB, SK, Na, Bio y Ak y asina tin mas. Esaki ta conta pa tur nivel, dus havo y vwo tambe!
Na Hulanda e di 7 materia ta un escogencia liber y no tur scol ta ofrece mes un cos, pero eynan tin hopi mas scol cu Aruba.
Aña pasa (Jan. 2020) den un reunion di decanonan CA a bisa cu "ya cu tin minister y inspectie nobo nan lo purba atrobe pa hisa e exigencia pa wiskunde-B". Na mei 2020 ora tur e normanan a wordo suavisa pa e muchanan den periodo di Corona, scondi CA a hisa e exigencia di wiskunde B atrobe pa un 8 pa e muchanan di mavo drenta.
Nos a acerca Minister di enseñansa y pidi e pa intermedia, ya cu no ta prome biaha cu CA ta haci esaki. E minister a stop Colegio San Nicolas cu tambe kier a hisa su exigencianan pa entre otro wiskunde-B, pero e minister no a stop Colegio Arubano. E a bisa nos door cu CA ta cay bou di un fundacion e no por haci nada.
Nos sa cu e hobenan tin un opcion di bay Colegio San Nicolas, pero ki clase di bida e mucha tin si e ta biba na nort y mester lanta hopi tremprean pa tuma bus bay school y yega 4.30 bek cas y Colegio San Nicolas no por ofrece tur e profielnan paso e ta un scol mas chiquito. De Schakel ta bon pero ± fl.5.000 pa aña ta pa basta di nos hobenan impagabel, no tin suficiente lugar y e scogemento den profiel ta limita akinan tambe.
Desde 2013 continuamente e decanonan di mavo ta den un bataya cu Colegio Arubano (CA), pasobra cada bes CA ta bin cu un regla cu ta limita nos muchanan. Na 2013 CA kier a hisa su normanan pa e muchanan di mavo drenta havo, un alumno cu por ehempel e siguiente cifranan no lo a wordo acepta Ne: 9, En: 9. Wi:8, Na: 7, Sk; 7 Bio:7 (exigencia pa 6 materia). Argumento e tempo ey di CA tawata: “Nos kier solamente e mihor alumnonan". E minister di enseñansa e tempo ey a para tras di e muchanan y a haci un cambio den ley cu ta garantisa normanan di admision Nacional di MAVO pa HAVO. E ley ta evita cu cada directiva di scol ta traha cu diferente norma di admision y cu por adapta of hisa esaki sin mas. E cambio di ley aki mester garantisa uniformidad, transparencia, claridad y acesibilidad di enseñansa pa nos hobennan di Aruba. Ta trata aki di e “Landsbesluit dagscholen MAVO, HAVO, VWO” cu a keda formalisa dia 1 di juli 2015 y publica dia 2 di juli 2015 via di “Afkondigingsblad” di Aruba.
E minister di enseñansa e tempo ey a hasta a bay corte y a gana e kortgeding (2015, KG no 1585 van 2015) y Colegio mester a acepta e alumnonan y kita e exigencianan cu e kier a pone. Ariba e ex-minister su facebook-page ainda por lesa cu na aña 2014-2017 SMOA a ricibi Afl. 72.000.000 di subsidio for di gobierno y pa esey e minister tawata di opinion cu e tambe tin algo di bisa y a para tras di e hobennan.
Varios biaha CA a purba hisa e exigencia pa wiskunde B pa un 8 pa e muchanan di mavo drenta havo 4. E minister y inspectie anterior a stop esaki tur biaha. Pa un mucha di havo-3 escohe wiskunde-B e exigencia ta un 6 y pa nos muchanan di mavo-4 e ta un 8. Mientras den pasado nos a wak un estudio (mrt 2013 Liesbet GM & Mike SR; H3 “doorstroom vergeleken met mavo-instroom”) di CA mes, na unda ta sali afor cu no tin hopi diferencia entre e muchanan cu ta bin di mavo y esnan cu ta bin di havo-3.
Nos sa cu nos muchanan tin un buraco den e programa di wiskunde desde 2003, door di e programa di examen cu ta bin for di Hulanda, cu porfin ta wordo adapta awor na juli 2021, asina nan no ta bay tin ningun buraco mas. Colegio Arubano ta bisa di ta sigui Hulanda, pero ta bon pa sa cu Hulanda desde aña pasa 2020 a pasa e ley “Wet gelijke kans op doorstroom naar HAVO en VWO”. E ley aki ta encera cu tur mucha cu caba mavo (vmbo-tl) y cu un di 7 materia, tin derecho pa sigui havo sin ningun otro exigencia y mescos ta conta pa tur hoben cu caba havo y kier bay vwo. Na Aruba si tin exigencia pa drenta havo y vwo. Hulanda cu ta un pais grandi y tin hopi mas opcion di school cu Aruba ta prepara y juda nan hobennan pa por sigui studia, pero Aruba ta limita nos hobennan.
Un hoben cu caba havo cu por ehempel e siguiente cifranan: Sk: 9, Bio: 9, Na: 9, Ec: 9, WiB: 7, En: 6 y Ne: 6 no lo wordo admiti pa vwo segun nan reglanan actual pasobra e materianan Wi, Ne y En mester jega 20 punto total!
Sigur mi no ta kere cu tur hoben mester bay havo, pero si mi ta convenci cu no mester kita oportunidad di nos hobennan na un isla cu no tin hopi escogencia pa sigui studia.
Mi tin 11 aña ta trahando como decano na Aruba y no ta wak continuancion, cada bez cu e partido politiconan cambia, mi ta cuminsa di nobo y bringa e mes un bataya pa e hobennan.
Ta duel mi di curason loke ta pasando den enseñansa na Aruba. Si en realidad enseñansa ta fundeshi di Aruba, para tras di nos hobenan! Ban drecha e calidad di enseñansa y brinda nos hobennan mas oportunidad!


text:
ORANJESTAD – Trafico aereo y maritimo por continua entre Venezuela cu Aruba, Corsou y Boneiro awor cu Reino a firma un acuerdo diasabra cu Venezuela.
Na Venezuela mes e minister di Asuntonan di Exterior Hulandes Stef Blok a firma e acuerdo pa kita e medida cu Venezuela a impone 6 di januari.
Esaki pa motibo di supuesto contrabanda di metalnan di balor manera oro for di Venezuela pa e islanan ABC. Despues Venezuela a uza e sancionnan Europeo como motibo pa laga e fronteranan cera.
Control stricto na frontera
Den un prome reaccion gobierno di Aruba ta bisa cu ‘lo eherce controlnan estricto y lo no acepta ilegalidad’. “Tur persona cu kier drenta Aruba mester cumpli cu rekisitonan legal. Productonan di Venezuela por wordo importa solamente si tin un certificado di origen.”
E gobierno tambe ta bisa cu awor cu e medida elimina Aruba ta considera e relacion cu Venezuela ‘normalisa’.


text:
Despues di su baby shower glamuroso na New York, Duchess of Sussex, ta actualmente na Morocco cu su casa, prins Harry, den un gira real di tres dia prome cu e yegada di e baby real. Durante su biahe, e ex-actriz di Suits por a practica un di su hopi talentonan durante su bishita awe diadomingo mainta na un scol secundario na Atlas Mountains. Meghan a siña Frances durante ocho aña y aunke prins Harry a scoge pa papia ingles cu e muchanan, Meghan tabata dispuesto pa purba su habilidad nobo.
E pareha real a haci un recorido den e klasnan unda mayoria di e mucha muhernan ta papia solamente frances. Esey no tabata un problema pa e dukesa cu a combersa. “Qu’est ce que tu veux être quand tu quittes l’école?” (Ki bo kier haci ora bo caba scol?) el a puntra un di e mucha muhernan. El a puntra tambe, “Vous voulez aller à l’université?” (Bo kier bay Universidad?) Meghan a keda hopi impresiona cu e contestanan di e muchanan, cu kier bira docente, ingeniero y dokter. Meghan tabata studia hopi recientemente manera cu el a revela na december, cu e tratando pa mehora su frances, mientas cu su spaño e por domina cu fluidez.
No falta mucho tempo pa Harry y Meghan duna bonbini na nan prome baby, y e fanaticonan di e realesa rond mundo ta birando emociona cu e yegada. E fanaticonan ta convenci cu e pareha real ta sperando un ‘baby girl’ despues di e potretnan publica di e baby shower di Meghan na New York siman pasa. Loke a keda revela tabata cu e invitadonan a disfruta di bolonan cu na banda tabatin potnan ros cu almendranan di sucu. E potretnan tabata riba e instagram di Darcy Miller, cu ta e pastelería cu a traha e cos dushinan riba ordo di Serena Williams, cu ta un amiga intimo di Duchess of Sussex.


text:
Profesionalnan
Psicologo, dokter di mucha, trahado social, docente, mentor, coach y lider ta algun di e profesionalnan cu tur dia ta bin den contacto cu mucha y hoben.
Pa comprende y yuda e muchanan debidamente, ta rekeri di informacion corecto. Aki lo bo haya informacion cu ta dirigi pa e profesionalnan, manera informacion tocante charla, tayer y/of proyecto cu por ofrece e profesional den e forma di ‘train e trainer’. Tambe bo por pidi un charla, tayer y/of proyecto pa bo alumnonan. E informacion ricibi ta mehora e siñamento y ambiente di anda na scol y ta haci e habitat mas sigur pa e mucha/hoben.
'Met praten kom je verder'
‘Met praten kom je verder’, ta un proyecto basa riba un entrenamento pa adulto tocante negociamento exitoso di e scol di Ley, ‘Harvard Law School’ y e programa di e negociado hoben
Esaki ta bo derechonan!
Di acuerdo cu e Convenio Internacional di Derecho di Mucha, tur mucha tin derecho di desaroya nan potencial completo.
Codigo di conducta deportivo
Fundacion Telefon pa Hubentud Aruba, ta trahando desde cuminsamento (april 1999), pa e derecho di mucha y hoben na Aruba y ta funciona a base di e Convenio di Derecho di Mucha.
GUIA DI TRABOU SOCIAL
Guia di trabou Social, organisacionnan y servicionan profesional – Servicio pa Hoben y Famia Aruba
Prevencion di termento na Scol
A desaroya e proyecto, ‘Prevencion di termento na Scol’, basa riba e estudionan empirico conduci pa Dan Olweus, Ph.D. Dan Olweus ta un profesor
Extra Informacion
Na Telefon pa Hubentud nos ta haña hopi pregunta di nos hobennan cu ta jama nos aserca di termento. Esaki ta algo cu mundialmente ta causa hopi problema.
Sexualidad
Sexualidad ta un charla cu ta wordo pidi hopi na Telefon pa Hubentud Aruba. Den colaboracion cu Child Helpline International nos ta traha hunto pa por atende cu e tema aki mas mihor posibel. Door di sa kico ta e tendencia bou di e hobenan mundialmente y den nos region, nos por traha den un mihor manera preventivo.
Best Dad Ever!
Ta un proyecto cu ta curasha envolvimento di e tata. Durante 10 sesion, e tata /futuro tata, hunto cu su pareha y yiunan, ta siña a traves di diferente modulo, con e por ta mas envolvi den educacion di su yiunan.
Igualdad
Segun articulo 2 di e Tratado Internacional di Derecho di Mucha (No discrimina), e estadonan cu ta participa den e pacto ta respeta y garantisa e derechonan describi den e pacto pa tur mucha bao di nan huridiccion sin discriminacion di cualkier forma, independiente di su rasa, color, sexo, idioma, religion, color politico, origen, etnicidad, origen social, estado economico, desabilidadnan of cualkier otro circunstancia di e mucha of su mayornan of representante legal. Aruba tambe ta forma parti di e pacto aki, locual ta significa cu aki na Aruba esaki tambe lo mester wordo respeta y garantisa.
Chat Anonimo
Bo privacidad y anonimidad ta sigura ora bo usa nos app
Den Un Click Bo Por Yama 131
Get in touch cu nos rapido
cu un solo click
Email Anonimo
Si e chat no ta disponibel, bo por manda nos un email anonimo
Personalisa Bo Avatar
Traha bo mesun Avatar pa match bo personalidad y estilo
Mustra Humor cu un Emoji
Demostra con bo ta sinti uzando un di e emojisnan disponibel
Disponibel Tur Dia 2pm - 6pm
E chat via nos app ta disponibel tur dia na e orario stipula ariba
Contacta Nos
Manda nos un mensahe
Pa mas informacion over di tajernan of informacion bo por jama Telefoon pa Hubentud durante orarionan di oficina
Oranjestad, Aruba


text:
Arubalening: Criteria
Criteria
E peticion pa un Arubalening ta keda evalua a base di e siguiente criterianan:
- Nacionalidad > mester tin nacionalidad Hulandes
- Edad > no por tin mas di 30 aña di edad
- Periodo inscribi na Land Aruba > mester ta minimo 5 aña
- Instituto di educacion > mester ta reconoci/acredita
- Tipo di educacion > mester ta na nivel di Bachelor, Master, HBO of WO
- Forma di educacion > mester ta fulltime
- Debe anterior di Arubalening > si no a surpasa e suma maximo
Evaluacion di peticion
Na momento cu e studiante aplica via di e Arubalening Portal e proceso di evaluacion necesario por tuma luga.
GED
Landsbesluit voorwaarden studieleningen
Scroll To Top


text:
ORANJESTAD, Aruba: Departamento di Salud Publico (DVG) ta informa na comunidad cu e lote di vacuna cu ta proteha contra malesa KEINTURA GEEL (“GELE KOORTS”) a yega Aruba y ta obtenibel na Seccion di Malesanan Contagioso di Departamento di Salud Publico pa solamente 31,- florin.
Orarionan cu por pasa pa laga aplica e vacuna ta di dialuna pa diabierna di mainta 7:45-11:45 y atardi di 1:15-3:30.
Ta hopi importante pa personanan cu ta bayendo cu vakantie informa si nan destinacion ta exigi e vacuna aki.
Pa mas informacion por tuma contacto cu Departamento di Salud Publico na 5224200


text:
Departmento di Labor y Investigacion (DAO)
Vision, mision y strategia di Departamento di Labor y Investigacion (Directie Arbeid en Onderzoek –DAO) ta e base pa por tin un organisacion dirigi riba desaroyo di maneho y ehecucion efectivo.
Vision di DAO
Vision ta pa:
Promove un mercado laboral ekilibra, di calidad y participativo cu ta necesario pa enfrenta futuro di Aruba cu confiansa
Mision
Mision di DAO:
DAO mester ta e organisacion prominente y mas importante pa promove un mercado laboral Arubano ekilibra, di calidad y participativo. Pesey su maneho mester tin base y cu ta coherente y efectivo.
Ta involucra e personanan, organisacionnan y instancianan mas importante riba mercado laboral Arubano, ora di traha maneho y su ehecucion, unda busca apoyo y cooperacion.
DAO ta traha pa continuamente mehora calidad di henter e organisacion y di personal
Strategia
Oficina di Investigacion riba Mercado Laboral y e seccion di maneho ta traha intensivamente pa desaroya un maneho efectivo.
E organisacionnan cu ta ehecuta maneho ta percura y ta responsabel pa e calidad di ehecucion di maneho.
Ta discuti cu e organisacionnan di DAO cu ta ehecuta maneho e consehonan relevante riba maneho y despues di fiha esaki ta ehecuta nan.
Si ta necesario, ta vigila maneho di DAO pa loke ta trata e metanan palabra. Despues regularmente ta evalua e maneho.
Departamento di Labor y Investigacion ta resorta bou di Minister di Asunto Social, Hubentud y Labor. DAO tin como obhetivo principal promove un mercado laboral ekilibra na Aruba. Den conexion cu aki DAO ta duna conseho relaciona cu asuntonan riba tereno di mercado laboral. DAO ta percura pa desaroya maneho y ehecucion, entre otro door di haci investigacion riba movecion riba mercado laboral y ta supervisa y guia trends y desaroyonan cu ta presenta y ta coordina esaki cu e necesidad cu tin pa forsa laboral.
DAO ta consisti di e siguiente seccionnan:
- Departamento y seccion di staf (Directie en stafafdelingen)
- Oficina di Investigacion di Mercado Laboral (Bureau Arbeidsmarktonderzoek)
- Oficina di Inspeccion Laboral (Bureau Arbeidsinspectie)
- Oficina di Conflicto Laboral (Bureau Arbeidsgeschillen)
Tarea:
E tareanan principal di DAO ta:
- Promove un mercado laboral ekilibra pa Pais Aruba;
- Duna conseho na gobierno tocante asunto riba tereno di mercado laboral;
- Supervisa si ta cumpli cu legislacion laboral Arubano.
Obhetivo
DAO ta aspira pa logra e siguiente obhetivo:
- Hisa grado di participacion laboral;
- Defende posicion huridico di trahado y promove nan condicion di trabou.
- Mehora calidad di labor y capacitacion.


text:
Ambulancenan nobo y diplomanan! E flota di ambulance tin awor dos ambulance y dos rapid responders nobo. November ultimo 8 enfermero di departamento di Ambulance a termina nan specialisacion di enfermero di ambulance. Esaki ta e di dos grupo di enfermeronan cu ta sigui nan specialisacion por medio di Ambulance Academie di Hulanda. Tambe tur e otro personal di ambulance cu ya tin nan specialisacion a haya nan bijscholing conforme e protocol nobo LPA8.
General Information
Anuncio Importante
Entrante 10 di Augustus 2020 no ta permiti uzo di ningún tipo di mondkapje (mask) cu tin valve den ImSan.
Pa medio di e comunicado aki
ImSan kier informa e comunidad di Aruba cu en conexion cu e
Coronavirus Covid-19
ImSan ta haye obliga pa tuma algun medida di precausion pa bo proteccion.
E comunicado aki ta bay na vigor entrante awe (6 di July, 2020) te cu proximo aviso.


text:
KRALENDIJK – Relashoná ku e kaso ku FFB a kuminsá kontra FIFA pa logra su miembresia serka e organisashon mundial di futbòl, riba nos pregunta, sr. Balentin ku ta presidente di FFB, a duna di konosé ku tin di spera riba desishon di esnan ku tin ku tuma un desishon i duna veredikto den esaki.
E kaso a tuma lugá 9 di sèptèmber último unda CAS (Court of Arbitration of Sport) a tende FFB i tambe FIFA.
Despues di a tende tantu FFB komo FIFA, ta pendiente pa duna un veredikto, un resultado di esaki, ken tin rason o nò.
CAS ta studia e situashon i duna un di e partidonan rason den esaki.
Den esaki no tin asuntu di pèrdè ni gana, den e kasonan aki ta mira bienestar di futbòl, e deporte pues.
CAS pues tin ku tuma un desishon den e kaso aki, tin ku duna su veredikto i bisa ken tin rason òf nò den esaki.
E por dura un luna, menos òf mas ku un luna promé ku bini ku un veredikto di e kaso aki.
Si FFB Logra bira miembro di Fifa esaki tin su benefisionan sigur pa ku nos futbòl i nos isla.
Esaki ta loke Boneiru ta buskando tambe basta dia kaba, esta logra bira miembro di Fifa.
Ta pendiente di e desishon di CAS pa tuma su desishon final den esaki.
Ohalá nos isla, nos federashon haña rason den esaki i nos keda aseptá komo miembro di FIFA.
Esaki lo trese kuné masha masha hopi benefisionan mes kuné pa nos futbòl i nos isla, kumpliendo naturamente ku e eksigensianan tambe di e organisashon mundial di futbòl.


text:
Den e debate di diahuebs anochi organisa pa KvK, no tin mucho cos nobo a bin dilanti y mientras cu e debate aki sin duda a resulta esun mihor organisa te cu awor, e no a trece un balor agrega pa pueblo por dicidi ainda pa kende e tin cu vota.
Mientras cu e tabata bon hinca den otro organisatoriamente y tambe e forma di haci pregunta tabata mucho mas efectivo, e contenido di e preguntanan a laga hopi di desea ya cu nan no tabata cuadra cu e situacion cu tin, no solamente e aspecto politico, pero henter e proceso di gobernacion.
Por ehempel tabata preguntanan haci n’e lider di MEP y actual Prome Minister demisionario di e pais, Evelyn Wever Croes relaciona cu e maneho cu e lo bay hiba den futuro, cual sin duda no tabata na su lugar ya cu ta papiando di mesun politico cu a bin ta gobernando e ultimo cuater añanan, sin cumpli cu su propio promesanan haci na pueblo na 2017.
Awor pa haci un pregunta riba kico e ta bay haci, ta mescos cu pidi e lider di MEP kico e lo bay haci pa drecha e desaster cu su Gobierno a laga atras, ya cu realmente no ta pandemia so tabata e problema cu pueblo a wordo confronta for di 2017 cu e actual Gobierno, pero e maneho deficiente y sin vision cu e mesun partido di e lider di MEP a bin ta hibando.
Tin preguntanan cu ta puntra e lidernan politico kico nan ta mira como solucion pa problemanan cu e pais ta confrontando, pero ta practicamente imposibel pa haya un contesta satisfactorio riba un pregunta asina ya cu ningun di e politiconan aki cu excepcion di e lider di MEP, realmente tin un bista di e situacion financiero di e pais, e forma con Prome Minister Wever Croes a laga e pais aden.
Lidernan politico a haci nan maximo esfuerso pa saca probecha di e propaganda liber aki organisa pa KvK, pero realmente un debate logico, un debate cu contenido, nunca por ta posibel cu asina hopi participante y cu asina poco tempo pa atende y splica solucionnan al caso.
E tempo di un minuut por ehempel pa un lider politico splica kico su maneho lo ta pa drecha e situacion financiero di e pais, ta simplemente ridiculo ya cu ta imposibel pa cualkier politico, por tin e capacidad di haci un “inventario” adecuado di e situacion financiero di e pais n’e momentonan aki.
Un problema cu practicamente no a bin dilanti mes den e debate aki, tabata e aumento di criminalidad riba e isla, cu a drenta un fase super delicado, cu asina hopi caso di asesinato tumando lugar, pa colmo den cual mayoria ta hobennan y gran parti di nan, ainda hobennan menor di edad.
Criminalidad no a haya e atencion debido, no a wordo ni discuti como un di e crisis grandinan cu Aruba ta confrontando, pero si por a scucha ripiticion constante di e palabra corupcion, ya cu esey t’e palabra magico pa algun politico y nan partido, pa trata di gana voto.
Riba varios lista di e partidonan cu a participa den e debate di diahuebs anochi, tin un of mas funcionario publico cu no ta cumpliendo cabalmente cu nan responsabilidad como trahador publico y a cobrando na cas sin cu ta duna e servicio cu nan tin cu duna, pero e lidernan di e partidonan aki, ta lanta y cuestiona cu tin trahadornan publico cu no ta trahando, pero si ta cobrando.
No tabatin discusion real riba ningun tema, a atende algun punto ariba ariba pero sin a yega na un discusion profundo y amplio pa asina pueblo por a haya un bista mas real di e situacion di e pais y esey no a sosode.
Un Prome Minister cu ta kere cu e por eleva su mes riba tur otro hende, pero cu en realidad no tabatin solucion pa su frustracion ya cu tabata bisto cu e lider di MEP tin problema cu e fracaso di su propio maneho di e pais.


text:
ARUBA TA RICIBI SOSTEN DI LIKIDES DI HULANDA PA E PROXIMO 3 LUNA
Aruba a cumpli cu tur e condicionnan necesario pa por yegana remarke pa e sosten di likides aki di 181 miyon florin
Prome Minister sra. Evelyn Wever - Croes cu hopi alegria ta anuncia cu a logra sigura e sosten di likides pa e di treskwartaal pa e aña aki cual ta pa lunanan juli, augustus y september. esaki ta encera e suma di 181 miyon florin.
E suma aki a wordo aproba den Conseho di Minister di Reinoy Secratio di Estado sr. Raymond Knops a manda informaParlamento di esaki. Den su informe sr. Knops ta informa cu Aruba a cumpli cu tur e condicionnan necesario pa por yegana remarke pa e sosten di likides aki di 181 miyon florin.
Adicionalmente den e carta cu el a manda pa Tweede Kamer, e ta elogia e forma con Aruba a bin ta atende cu e tema akinan y con Aruba ta duna su palabra y ta cumpli cu n’e.
Segun Prome Minister Evelyn Wever - Croes, asina a trecetrankilidad y stabilidad cu aworaki nos por conta cu e sumaaki pa e proximo tres luna. Sinembargo, e suma ta indica cu ainda ta depende grandemente di Hulanda pero e suma lo bay baha como cu Aruba ta den recuperacion. Ya tin mas movecion economico riba Aruba, pero ainda ta depende di Hulanda, Prome Minister a elabora.
Mientrastanto ta sigui na mesa cu Hulanda riba e Rijkswetnan. Keto bay ta deliberando riba e Conseho di Raad van State y mira kico ta resta di e leynan di COHO y RAFT despues cu Raad van State a duna Aruba rason den esaki. E mesunpuntonan cu Aruba a trece dilanti aña pasa den negociacion cu Hulanda, Raad van State a subraya den su conseho.
“E trabounan a cuminsa di biaha riba e trabounan pa e siguiente kwartaal, pasobra ta durante di e siguiente simannancu lo bay fiha kico ta e condicionnan pa e ultimo kwartaal. Esaki ta temanan cu tin nos atencion,’ Prome Minister Evelyn Wever-Croes a termina bisando.


text:
Refineria Isla aktualmente ta hopi diskutí. Kiko e tereno di Isla lo ofresé ora e kontrato aktual ku PdVSA ta kaba? Pero prinsipalmente habitantenan bou di huma ta pensa: Ki dia porfin e emishon apsurdamente grandi ku ta polushoná medioambiente ta yega su fin? Ta e polushon akí SMOC ta prinsipalmente preokupá di dje. Pa kolmo Parlamento hulandes a aseptá dia 16 di febrüari último un moshon kaminda a nota violashon di derecho humano i mal maneho pa loke ta trata (òf ta falta di trata) mantenshon di maneho di Isla. Den e avalancha di moshon di Isla ku a fail e dia ei, tambe a tuma un moshon , meskos ku na por ehèmpel 2013 Senado hulandes a hasi, kaminda Hulanda ta ofresé ayudo tékniko riba nivel di maneho. Un bunita chèns pa Kòrsou, pero SMOC no a ripará ainda ku mandatarionan di Kòrsou ta brasa gabinete hulandes pa e gesto akí, ku e konsekuensia ku un grupo di inspektor medioambiental a bula yega Kòrsou pa pone òrdu. SMOC ta haña esaki algu tristu, pasobra de fakto Kòrsou su servisio ambiental no ta funshonando, konforme investigashon di PWC na 2011 i resientemente di Kontraloria General. Bon mirá esaki no ta straño, pasobra gobièrnu di Kòrsou tampoko no por realisá esaki, asina aparentemente èks Minister Presidente Maria Liberia-Peters sa, di pursi el a informá Konseho di minister di estado, na 22 di mart 1985, tokante e negosiashonnan ku Shell, na e siguiente manera:
,,Ademas, Shell a duna tiki informashon tokante e situashon na refineria, miéntras ku Shell su intenshon ta pa pasa maneho di refineria pa gobièrnu antiano. Tambe no ta tene kuenta ku e hecho ku Antia komo pais den desaroyo ta falta kuadro tékniko pa manehá refineria… E [Liberia Peters] ta apelá na gabinete hulandes pa yuda Antia den e negosiashonnan akí. Momentu pa e yudansa akí a yega aworakí, pasobra e no sa kon Antia riba su propio forsa por yega na un fin satisfaktorio di e negosiashonnan akí.”
Eksaktamente. Ta e kos akí ta loke SMOC ta bisa aña aden aña afó. Gobièrnu di Kòrsou, aparte di a mustra su mala boluntat pa manehá, ta falta potensia di mando pa mantené Isla na un manera tékniko ambiental. Ayudo for di, i pagá pa, Hulanda ta mas ku bonbiní. Laga nos ta honesto: den e tempu ei, Hulanda mes, ku su eksperensia amplio ku mantenshon di industria kímiko kompleho, por a sa ku gobièrnu di Kòrsou no tabata por mantené medioambiente. Hulanda no tabatin basta bista riba e impakto di Isla pa medioambiente. Pero ya, mihó lat ku nunka.
Lesa aki nótulo di e Konseho di minister di estado, pasobra nan ta ‘masha sekreto’: Notulenrmr22maart1985.


text:
Coca-Cola
Coca-Cola ta un marca di cola. E refresco aki ta traha pa The Coca-Cola Company y ta wordo bendi mundialmente. For di 1893 "Coca-Cola" ta un marca di negoshi registra.
Historia[editá | editá fuente]
John Pemberton, boticario, a saca Coca-Cola na 1886. E bebida aki a desaroya como un bebida alternativo no-alcohol bendi pa e unidadnan di imitation alcoholico di Vin Mariani. E tawata bendi den pochi cu sirop cu bo tin bruh'e cu awa. Na dado momento un bartender a haya idea pa bruh'e cu awa di gas cu nos conoce coca-cola awe.
E idea pa yama e "Coca-Cola" a bin di su compañe di negoshante Frank Robinson. E letter di ola riba e producto tambe ta di Robinson. E logo, e boter y e bebida ta forma hunto e strategia di marketing danki na Coca-Cola cu ta un marca conoci rond mundo.
E prome fabrica di Coca-Cola tawata 1894 na Vicksburg, Mississippi. Na cuminsamento Coca-Cola por a cumpra riba garoshi na canto di caminda, asina yama Nickel cu ta otro palabra pa placa si 5 dollarcent. Asina lihe el a bira conoci rond Merca y mundialmente tambe.
Actualmente bo por cumpra Coca-Cola tur caminda, di e barionan rico di Los Angeles, te cu e barionan pober di Thailand. E ta wordo mira mas tanto como simbolo di Merca. E prijs, durante tempo, a bay cambiando hopi cu bo por a cumpr'e pa 5 cent. Awo e ta costa mas of menos 1 dollar/euro.
Boter[editá | editá fuente]
E diseño original famoso di e botr'i Coca-Cola ta specifica reconocibel den colo scur y ora e kibra tambe. E forma di e boter ta traha di e forma di e berdura di mata di coca.
E ingrediente di coca (noot di coca y coca) no a duna hopi "inspiracion", di manera cu el a haya un plachi di e mata di coca den e buki di Encyclopædia Britannica, cu tawatin e forma y e curvanan corecto. Na 1915 e boter a wordo diseña pa Earl R. Dean, suplado di glas, y na aña 1915 el a haya un patent. E botr'i Coca-Cola tun forma reconocibel registra como marca na 1960. Na 1955 e boternan a bay na benta pa prome bes.
Nan a pone riba e bleki e logo tambe. E rabo cu tawata bay rond di e boter tawata un boog y awo el a haya un forma di un glas.
Ingrediente[editá | editá fuente]
E nomber di Coca-Cola ta bin di mata di coca pa stimula e efecto noot di coca pa smaak. E nomber componi di Coca Cola ta un secreto, e ta consisti di:
- carbonat di hidrogeno
- Fructose (sucu di fruta) of sacharose (tabla di sucu) pa hacie zoet
- Fosforzuur E338
- Caramel pa colo
- cafeina
- gom arabiga
- noot di kola, nan ta fuente importante pa cafeina.[1][2] For di 1905 e cafeina a wordo reduci. E contenido di cafeina ta awo nificativamente menos cu koffie y te. Ta sisti un variedad completo sin cafeina.
- mata di coca, e ta wordo uza di mata di coca Peruano despues di extraccion di cocaina.[2][3] Pa e compania di, The Coca-Cola Company, ta un exepcion di haci negoshi riba prohibacion di negoshi di Nacion Uni pa e matanan di coca.[4] E cocaina extrai ta wordo bendi pa uzo di anestesico local pa docto di HNG (horea, nanishi, garganta: otorinolaringologia). Aunke nan a laga sa riba nan website cu nan a decocainisa e mata di coca, a nenga di bosifera ora di puntra e decocainasimento di mata di coca den Coca-Cola.[5]. [4][6] Te 1905 no a decocainisa e matanan y a contente cocaina den e Coca-Cola. Pemberton a tuma e idea aki di e bebida Frances, Vin Mariani, cu tawata contente extracto-coca.
- 7x, tambe yama 'contenido secreto'. Niun hende, cu exepcion di un grupo di hende, sa cua contendo tin. Ta bisa cu esaki ta e motibo hopi otro bebida di coca e smaak di Coca-Cola no por iguala.
Coca-Cola ta masha zuur cu un balor di PH mas of menos di 2.6.[7] Door di añadi sucu ta wordo haci solamente pa hende smaak e.
Na 2007 a bende na Estados Unidos y Belgica Diet Coke Plus (na Belgica: Coca Cola Light Plus) un variante di bebida light, unda tin vitamina (Niacine, B6, B12) y mineral (zink en magnesium) .
Mito over Coca-Cola[editá | editá fuente]
Tocante mito di Coca-Cola tin masha storia mes, specialmente esun di leyenda urbano. Un di nan ta:
- Coca-Cola ta kita mancha di paña (tambe mancha di sanger);
- Coca-Cola ta haci cabey scur bira blond;
- Coca-Cola Light (pa otro pais Diet Coke) ta un remedi soberano contra diarea y biramento di stoma;
- Tawatin un homber den un fabrica cu a cay den un ketel y ta bisa cu a haya su djente, el a disolve completamente.
- Coca-Cola a wordo añadi cu aspirina cu ta un afrodisiacum masha sterki mes. E ta asina fuerte esun cu consumie miho prome lo bay cama. Segun otro version, cu no ta combinacion di afrodisiacum , sino ora bo consumie e ta haci bo loco y hyperactivo.
- Cu Coca-Cola a saca idea di e homber di Pasco (naturalmente e tawata sisti pa hopi tempo, pero Coca-Cola ta responsabel di su forma actual y colo di paña)
- Solamente cinco lider di e compania conoce e formula di e sirop, anto e chens cu mes tempo nan por muri, ta p'esey nan no por ta hunto den un auto of avion.
E serie di television MythBusters a investiga e prome aña e cantidad di mito riba trahament'i Coca-Cola, cu resultado hopi pret.
Sorto di Coca-Cola[editá | editá fuente]
Otro link[editá | editá fuente]
Lista di fuente[editá | editá fuente]
- ↑ (en) Extracten van de kolanoot worden gebruikt in de geheime recepten van de Coca-Coladrank, vooral vanwege het hoge cafeïnegehalte; bron: Mary Bellis, The History of Coca Cola
- ↑ 2.0 2.1 (nl) Op de website van Coca-cola (onder "Gezondheid" → "Zit er cocaïne in Coca-Cola?") wordt vermeld dat "één van de basisingrediënten van Coca-Cola wordt gemaakt uit Zuid-Amerikaanse cocabladeren, maar dit zijn bladeren die zó behandeld zijn dat ze geen cocaïne bevatten. Het tweede basisingrediënt wordt verkregen uit de Afrikaanse kolanoot die cafeïne bevat."
- ↑ (en) Volgens een artikel uit 2004 in The Washington Times koopt een bedrijf in Maywood, New Jersey circa 100 ton gedroogde Peruaanse cocabladeren per jaar voor The Coca-Cola Company. Een citaat uit dit artikel: "Coke dropped cocaine from its recipe around 1900, but the secret formula still calls for a cocaine-free coca extract produced at a Stepan Co. factory in Maywood, New Jersey. Stepan buys about 100 metric tons of dried Peruvian coca leaves each year, said Marco Castillo, spokesman for Peru's state-owned National Coca Co.". Bron: Benson, Drew (19 April 2004), "Coca kick in drinks spurs export fears", The Washington Times.
- ↑ 4.0 4.1 (en) De Boliviaanse president Evo Morales heeft zich (in een campagne voor opheffing van het VN-handelsverbod in cocabladeren) beklaagd over het feit dat het gebruik van cocabladeren alleen voor The Coca-Cola Company legaal is, maar niet voor andere consumenten- en medicinale doeleinden. Letterlijk: "Why, he demanded, is it "legal for Coca-Cola" but not other consumer or medicinal uses?" Bron: Langman, Jimmy (October 30, 2006), "Just Say Coca", Newsweek on MSNBC.com. Ook in dit Newsweek-artikel wordt gerefereerd aan Enaco, het staatsbedrijf voor de productie van cocabladeren, dat cocabladeren als smaakstof verkoopt aan The Coca-Cola Company. Er wordt in dit artikel gesteld dat voor The Coca-Cola Company een uitzondering is onderhandeld op het VN-handelsverbod op de handel in cocabladeren.
- ↑ (en) The New York Times. Vrijdag 1 juli 1988. Clifford D. May - How Coca-Cola Obtains Its Coca Volgens dit artikel nam de "Stepan Company" in Maywood, New Jersey aan het eind van de jaren '80 588 ton cocabladeren af voor The Coca-Cola Company. De geëxtraheerde cocaïne wordt doorverkocht aan Mallinckrodt Inc, die het verwerkt in farmaceutsche producten
- ↑ (en) Ceaser, Mike (1 February 2006), Colombian farmers launch Coke rivals, Nasa Indian territory, Colombia: BBC News
- ↑ What is the pH of Coca-cola? TULARC chemistry FAQ.
- ↑ Template:Voetnoot web
- ↑ Template:Voetnoot web


text:
ORANJESTAD – Dia 14 oktober 2017, Idea (Iniciativa pa Desaroyo pa Empresa Arubano) a organisa e workshop “Shift Your Mindset, Save Your Business”. E orador di e workshop tawata Sra. Michele Brooks, owner y managing director di PJ Consulting Group VBA. Sra. Brooks ta un ‘motivational speaker’ y cu hopi aña di experiencia como speaker den diferente conferencia grandi na Aruba y den exterior. Su compania ta duna diferente servicionan e.o.: Human Resources Management, Customer Service Training, Leadership & Management Development, Labor Relations, Organization Effectiveness, Executive Development, Action Research, Conflict Management, Group Facilitation, Managing Resistance to Change, Organizational Restructuring, Project Management y Team Building. Sra. Brooks su meta ta pa inspira cambio den persona y organizacion.
Den e workshop aki sra. Brooks a inspira e participantenan y a motivanan den diferente manera. E la pone hopi enfasis riba e “10 things that require zero talent” y tambe riba e “7 Role-Model Traits”.
Un workshop sigur hopi interactivo y un tremendo presentacion di parti Sra. Michele Brooks.
Un total di 33 persona a participa den e workshop menciona. Idea ta sumamente contento cu e acogida di e workshop y e bon comentarionan ricibi di su participantenan. Tambe Idea kier remarka cu nan workshopnan ta gratis y ta dedica na un y tur cu kier cuminsa un negoshi of tin un negoshi existente y kier educa nan mes riba diferente topico comercial.
Un danki na tur e participantenan y un danki special na e presentador voluntario cu a comparti su experticio durante su ora liber cu tur esnan presente. Idea ta gradici ‘Gianni’s Group N.V.’ inmensamente cu nan a sponsor Idea cu un giftcertificate pa e presentador y tambe un gradicimento pa tur e coleganan di DEZHI cu a yuda na un of otro manera. Keda pendiente pa mas workshop den luna di november venidero cu lo wordo organisa door di Idea. Bo kier keda up-to-date cu Idea? Like nos Facebook page: Idea-Aruba.
Abo tin un Idea? Haci bo Idea realidad. Bishita Idea na Departamento di Asuntonan Economico, Comercio y Industria, na Sun Plaza di dos piso, y nan lo yudabo cu tur informacion y guia necesario.


text:
Informashon pa prensa
Nos ta apresiá e atenshon di prensa pa BON DOET tur aña di nobo. Via di komunikado di prensa nos lo tene tur miembro di prensa na altura di e desaroyonan pa ku BON DOET. Tambe nos lo sòru pa oportunidat pa hasi entrevista ku e organisashonnan partisipante. Durante e dos dianan di BON DOET gustosamente nos ta invitá miembronan di prensa pa e apertura i klousura ofishal i nos ta parti un ruta pa por bishita kualkier djòp i tira un bista riba e bon trabounan. Si tin kualkier pregunta, por tuma kontakto libremente ku nos.
Kontakto ku organisadó di BON DOET
NGO Platform Bonaire
Kaya Amsterdam 23 (unit 2)
Tel: +(599) 717-2366
Bonaire, C.N.
Email: bondoet@ngobonaire.org
Por pidi pa: Ximarella de Palm


text:
Ta bay S.E. Gobernador dialuna merdia
ORANJESTAD – Animo tabata mes of mas halto cu semper na Cas di Partido Playa durante un reunion cu partido AVP a tene diadomingo atardi. E yamada a bin ultimo ora y asina mes a pak delaster un espacio di e sede cu candidato, dirigente y simpatizantenan.
Aki lider Mike Eman a ratifica y amplia e declaracion cu el a haci diabierna anochi, enfatisando tambe cu AVP ta, pa di tres biaha consecutivo, e partido mas grandi na Aruba. Eman a splica cu e ta preparando e organisacion pa tin un ekipo y liderazgo cu por hib’e den futuro, mientrastanto e lo keda na timon.
“Mi ta ripiti: ‘Mi no lo descansa te ora felicidad yega tur cas na Aruba’,” asina el a declara na un publico cu insistentemente tabata pidi’e pa keda na timon di AVP. Den e mesun discurso, Eman a bisa tur presente: ‘Warda bo bandera y warda bo t-shirt!”
Otro candidatonan manera Melvin Tromp, Richard Arends, Mervin Wyatt Ras, Marksonn Maduro y tambe Benny Sevinger a hiba palabra haciendo eco di e mensahe principal cu ta: Danki na un y tur cu a traha asina duro, nos tin e victoria di e eleccion y keda pendiente pa e desaroyonan. “Hunto nos ta bay caba cu e trabou cu nos a cuminsa na 2009,” asina Sevinger a expresa.
Por ultimo, Eman a splica kico ta bay sosode riba termino corto, esta cu dialuna merdia e ta bay cerca Gobernador pa inform’e di e posicion di partido AVP y pa esaki a invita tur sostenedor di AVP pa compañ’e. E posicion en cuestion ta cu ta duna tur espacio pa otro partidonan traha hunto.


text:
The best dentists & hygienists in Curacao
E experensha kombina di tur nos dentista nan, nan compromiso, nan perfekshonismo, nan pasenshi, y nan aktitud di ta “care” pa e kwido di nos pashent nan ta e yabi di nos exito.
Dr. Chong a gradua na 1985 como dentista, di Universidad Autonoma de Santo Domingo na Republica Dominicana. Di 1986-1990 Dr. Chong tabata e dentista di Curacaosche Dok Maatschappij, dunando kwido amplio na personal di CDM y nan famia nan. Na 1990 Dental Clinic Chong and Associates ta wordu lanta.
Dr. Wong-Loi-Sing a gradua na 1989 como dentista, for di Universiteit van Groningen na Hulanda. For di 1989 Dr. Wong-Loi-Sing ta praktikando como dentista general na Korsou. Na 1997 e la join e tim di Dental Clinic Chong and Associates.
Dr. Juliana Martis a gradua na 2008 komo dentista, for di Universidad Cooperativa de Colombia( Medellín). E a kompleta aserka su diploma den epidemiologia di salu publiko. For di 2010 e a join e tim na Dental Clinic Chong and Associates.
Djente y karni di djente salu ta kuminsa na kas ku un bon kwido y bon higiena. Nos higienista nan ta di trein pa duna instrukshon y informashon na nos pashent nan tokante higiena di boka y prevenshon di malesa den boka, y tambe pa trata malesa nan di karni di djente.
Sra. Reyerse a gradua komo higienista dental na 1989 , na Hogeschool Utrecht, Hulanda . E tin amplio experensha den e ramo di trabou aki. Den pasado e la traha na un ofisina dental general na Swisa y tambe na un ofisina periodontal rekonose na Utrecht , tambe e la traha na “Universiteit voor Tandheelkunde Amsterdam” ( ACTA) prome ku a la uni su mes na nos tim na 1999. Sra Reyerse ta di trein y experensha tambe na hasi sierto yenamentu di djente / tratamentu preventivo / tratamentu kosmetiko.
Sra. Colak a gradua komo higienista dental na 2014, na Hogeschool Utrecht, Hulanda. Sra. Colak ta parti di nos tim na Dental Clinic Chong and Associates for di 2015. Ms. Colak ta di trein y experensha tambe na hasi sierto yenamentu di djente / tratamentu preventivo / tratamentu kosmetiko.
Nos asistent nan di dentista ta di trein pa yuda nos dentista nan durante tur tratamentu di djente, y yudanos pashent nan sinti nan me konfortabel durante nan bishita serka nos. Nan por yuda kontesta hopi di e pregunta nan ku nos pashent nan por tin di nan tratamentu. Nos gran tim di asistent nan di dentista ta inklui:
Miembro nan di nos resepshon tin hopi konosimentu y experensha den e atendementu di nos pashent nan kwido, y nan ta e prome kontakto ku nos ofisina.


text:
WILLEMSTAD — E fin di siman tras di lomba aki tabata unu hopi eksitoso pa e atletanan di Swim Club Orca Curaçao, Nan a partisipá na un kompetensia organisá pa Federashon Aqatiko Kòrsou (F.A.K.) ku a hiba di nòmber, “Beginners Stars 2017 Synchronized Swimming Championship”, ku a tuma lugá na e pisina na Rust & Burgh. Orca a partisipá ku 4 atleta, 3 mucha muhé i PA PROME BIA DEN E HISTORIA DI KORSOU 1 mucha hòmber. Ku aplouso i gritunan di alegria e públiko presente a risibí Eran van Dijk ora e la hasi su promé presentashon! Tambe a partisipá pa Orca Amara Rojas, Yamilex Thomasia i Indra van Dijk.
Tur mucha a hasi nan esfuerso máksimo i a duna presentashon na nivel. Hopi great pa mira kon e muchanan ku no tin hopi tempu ta práktika e deporte di landamentu Sinkronisá ta hasi máksimo esfuerso pa duna un bon prestashon!
E klup di Sword Fish a sa di gana “overall”, Orca a sali na di dos lugá i Typhoon a sali na di tres lugá.
Resultado pa loke ta trata e muchanan di Orca individual ta:
- Eran van Dijk a gana 3 medaya di oro,
- Indra van Dijk a gana 1 medaya di oro, 1 medaya di plata i 1 medaya di bròns
- Amara Rojas a gana 1 medaya di plata i 1 medaya di bròns
- Yamilex Thomasia a gana 1 medaya di bròns
Coach Daniela Diaz, coach Stacey Portillo i direktiva di Orca ta hopi satisfecho pa loke ta e prestashon di nan atletanan.


text:
Recientemente Kiwanis Club of Young Professionals Aruba (KYPA) a instala su directiva pa aña 2016-2017.
Den un ambiente masha relaha a ricibi tur miembro y invitados na Quinta Del Carmen. Aki tur a wordo yama un Cordial Bon Bini y por a disfruta di un tremendo plato. President saliente, Brian Croes a hiba palabra y a haci entrega di un reconocimento na e Kiwanian of the Year 2015-2016 cual a keda den e persona di Lativa Maduro. Lativa tabata Fundraising Director, a yuda organisa varios evento y semper ta dispuesto pa coopera y yuda cu tur proyecto.
Despues di esaki Brian Croes a duna su discurso di despedida pa asina duna espacio pa instala e Board of Directors nobo. Board of Directors ta Taino Heinze, Iliën Hernandes, Lativa Maduro, Ron Martis, Zanette Refunjol y Sonam Sujan. Tambe e anochi aki a instala e Daily Board cual ta, Bryan Nemecek, President; Randy Croes, Tesorero y President Elect; Cindy Wernet, Vice-President; Sherelisse Ras, Secretaria y Brian Croes, Immediate Past President.
Despues di bunita palabranan di entrada di President Bryan Nemecek, a surprise dos persona y asina instala nan como miembro nobo di KYPA. E persona nan aki ta Stephanie Daal & Nylamee Wanga. KYPA ta yama nan un cordial Bon Bini.
Kiwanis Club of Young Professionals Aruba ta duna masha pabien na e board saliente y ta duna un palabra di exito na e board 2016-2017. Hopi exito pa por sigui contribui na comunidad.


text:
Alivio Fiscal 2 ta contene incentiva pa duna un empuhe na economia di Pais Aruba
ORANJESTAD – Aña pasa na luna di april despues cu Covid 19 a azotanos pais, Gobierno di Aruba pa medio di Minister di Finansa, AsuntonanEconomico y Cultura Sra. Xiomara Maduro a tuma e prome pasonan y a anuncia Alivio Fiscal 1 pa asina brinda un flexibilisacion fiscal na e companianan cu mas a wordo afecta pa crisis cu Covid19 a ocasiona. Pa e lunanan di april, mei y juni 2020 a hiba un maneho fiscal mas flexibelpa cu pago, areglo di pago, boet y control. E mandatario hunto cu sudepartamentonan y conseheronan a sigui traha duro riba proposicionnandi incentivanan fiscal y na luna di november 2020 a anuncia e pakete di Alivio Fiscal 2 cu a consisti di 11 incentiva pa trece alivio na noscomercio y e pueblo en general cu e meta pa reactiva y stimulaeconomia di nos pais Aruba. Na luna di december 2020 e mandatarioanuncia dos incentiva mas, pa asina por completa 13 incentiva di Alivio Fiscal 2.
E incentivanan di Alivio Fiscal 2 ta:
• Comerciante chikito cu un benta te cu 84 mil florin pa aña ta liber di BBO, BAZV y BAVP desde januari 2021 (KOR). Esey ta nifica cu e comerciantenan cu ta cay den e categoria aki no lo paga primanan di BBO, BAZV y BAVP desde prome di januari 2021. E incentiva aki ta conta pa companianan chikito manera snacktruck, taxi, bus, artesano, musico, pelukeria etc. y tambe companianan chikito cu start awor.
• Companianan den sector prometedor di turismo, economia di conocemento, logistica, agricultura, economia circular y industriacreativo ta haya un deduccion di 50% riba prestamo te cu 30 mil florin for di nan inkomsten y winstbealasting pa añanan 2020, 2021 y 2022.
• Compensacion di Perdida fiscal di aña 2020, 2021 y 2020 te cu 7 aña. Actualmente e companianan tin un periodo te cu 5 aña pa por compensa nan perdida. E crisis di pandemia ta trece cune cu companianan lo sufri perdida fiscal posiblemente pa añanan 2020, 2021 y 2022. Actualmente e companianan aki tin un periodo di maximal di 7 aña pa por compensa nan perdida.
• Gastonan di formacion profesional por wordo un deduci cu 300% pa aña 2020, 2021 y 2022.
• Deduccion di 200% di gasto di promocion y mercadeo te un maximodi 30 mil florin pa aña 2020, 2021 y 2022.
• Un maneho suavisa di tarifa di 10% di dividendo pa accionista biba naAruba.
• Un maneho mas amplio di e regulacion di fondo di “spaar- envoorzieningsfonds” pa añanan 2020 y 2021.
• “Investeringsaftrek” a wordo subi cu 10% y ta conta tambe paproducto di inversion cumpra den exterior.
• Anulacion di impuesto riba auto y motorcycle di huur entrante e di cuater kwartaal di aña 2020.
• Un areglo di pago flexibel di 3, 6 y 12 luna cu un minimo di 500 florinpa empresa.
• Esnan cu debe di impuesto, por sanea nan debe di impuesto den un solo pago cu un descuento di 30% te cu 30 di juni 2021. Tur persona cu tin debe bieu di impuesto tin oportunidad di paga esaki den un solo biaha y lo ricibi un descuento di 30% te cu dia 30 di juni 2021.
• Desde 1 di januari 2021 ta reduci tarifa di impuesto pa importacion di material di construccion di 12% pa 10%,
• Reduccion di tarifa di impuesto riba salario y entrada cu 2%.
Minister Xiomara Maduro ta subraya cu apesar di e retonan economicoy financiero cu Pais Aruba ta enfrentando, Gobierno ta sigui haci sumaximo esfuerso pa brinda un alivio pa por duna un empuhe na noseconomia.


text:
TEAM SNOR kiermen ken cu bin ta haya! Un berdadero campeon no mester di suerte yega cerca dje, e mes ta yam’e! Palabranan fuerte di un tal Snor Perez despues di nan tremendo encuentro contra e team di cas, esta TEAM 99 di e famoso y unico Domino Square Garden na Calabas.
Na cuminsamento dje bataya, diasabra ultimo 2 di oktober, TEAM SNOR tabata “zing een toontje lager” p’un rato, ya cu e mercenarionan di Han a ranca sali full speed! Den rato di ora, TEAM SNOR ta atras c’un par di wega y a cuminsa wak nervioso rond manera hende cu a perde florin y a haya diesplaca bek.
Un yoramento sin fin cu TEAM 99 tin yen di hitmen dje team cu ta bou influencia dje strea di Nort. Pero, con cu bin con cu bay, kico a cuminsa bay fout despues den e batayon di sicario di TEAM 99, ainda ta un misterio. Guynan fuerte, “zware jongens” manera Licenciado Yoyo, Dr. Sneek, Prof. Jansen, “Mahoday Sahib” Sam, Captain Chiks, y varios coordinador Medico, un pa un a haya sla di TEAM SNOR. Rumornan fuerte ta core cu por ultimo ta Captain Chiks mes a laga e barco yena cu hitman sink!
Algo a bay fout … señalnan di whatsapp y FB a crash, señanan no tabata pasa bon, pero un cos por constata indiscutiblemente ta cu Snor Perez no ta un coach estilo Koeman, si no mas bien un Louis van Gaal (cu bigote). Na half time score tabata preta cu diferencia minimo di 11-10 pa Snor, pero despues di a bati ariba muraya den kleedkamer y a dal un bon “peptalk”, TEAM SNOR a sali brabo y suta TEAM 99 cu score convincente di 21-16! Lamentabelmente, na final dje wega, nos coresponsal no por a logra saca un potret di grupo di TEAM 99 … nan a disparce manera ijs den planchi! Keda pendiente, pasobra ta bay tin mas wega cayente e luna aki n’e unico y indiscutibel Domino Square Garden na Calabas!


text:
ORANJESTAD – Na promé instansha tur kos ta mustra normal na Gwendoline van Putten (GVP) School, e úniko skol pa enseñansa sekundario na Sint Eustatius. Lèter ku a pinta riba e muraya dilanti ta enkorasha e alumnonan pa ta inspirá, pa presta, soña i perseverá i pa tin rèspèt.
Pero paden, segun inspekshon di enseñansa ta henteramente otro kos. “Prekupante i vulnerabel”, asina inspekshon ta yama e kalidat di enseñansa na e skol aki.
Inspekshon fin di aña pasá a publiká un investigashon tokante kalidat na skol GVP, ku ta ofresé enseñansa na nivel di havo i VMBO i enseñansa di práktika. For di òktober 2010 enseñansa ta un di e puntonan klave di maneho hulandes. For di 2012 tur aña inspekshon ta evaluá kalidat di enseñansa na Boneiru, Statia i Saba. Na 2016 GVP tambe mester kumpli ku tur aspekto di kalidat básíko.
Ambiente perturbá
Aktualmente e skol no ta kumpli ku kalidat básiko ainda. Inspekshon a bin topa ku un ambiente perturbá na skol. “Riba tur nivel den e organisashon di skol tin hopi malkontentu i ta papia mas riba otro ku ta komuniká ku otro”, asina por lesa den e rapòrt. Den tur gremio ta deskribí ku e ambiente na skol no ta seif i tin tiki konfiansa mutuo entre personal i direktiva. “Tin dosente ku no ke duna nan opinion mas pasobra nan tin miedu di reperkushon”, segun inspekshon.
E alumnonan tambe ta ripará e ambiente negativo aki. Tabatin diferente konflikto entre alumno i entre alumno ku dosente. Mayornan tin tiki konfiansa ainda den e skol.
Keda sinta
Ademas di e ambiente dañá e resultadonan tambe ta bai atras. E porsentahe di alumno ku ta keda sinta espesialmente den VMBO ta masha haltu. E resultadonan di èksamen final tambe ta desapuntá i e èksamennan no tin sufisiente nivel.
Inspekshon ta bisa ku ta espesialmente e lèsnan di VMBO ta hopi bou di nivel. No por a realisá e tempu pa duna lès ku a planea pa último aña, pasobra un gran kantidat di ora a kai afó pasobra ta hopi dosente tabata kita i no tabata yena e oranan na tempu.
E skol ta rekonosé e problemanan i ta bisa ku un parti ta kousá pa e echo ku mayoria di e alumnonan no ta dominá idioma hulandes sufisientemente. Tambe GVP ta hañ’é konfrontá ku hopi alumno di skol básiko ku ta atras den trahamentu di sòm i idioma hulandes.
Mal kos
Direktiva ta bisa ku nan ta realisá ku e inkietut den skol ta mal kos, espesialmente pa e muchanan di Statia. “Nan ta meresé ku tur hende ta keda hasi 100 porshento nan mihó esfuerso pa nan.” Direktiva ta bisa ku e dosentenan meresé kòmplimènt pa e manera ku nan ta sigui buska moda pa hasi nan alumnonan mas ábil.
Prekupashon
Politika tambe ta prekupá. “Enseñansa sekundario no ta bon. E hendenan riba e isla ta papia ingles. Na skol básiko tambe ta duna lès na ingles. Pero den enseñansa sekundario di repente nan mester kambia pa enseñansa na hulandes”, e parlamentario di PvdA Roelof van Laar ta skibi riba website di su partido.
Komo bosero di PvdA pa relashonnan den reino el a bishitá Sint Eustatius mas den kuminsamentu di e luna aki. Van Laar ta bisa ku pronto lo tin deliberashon por eskrito tokante enseñansa na islanan BES. “Pa mi parti señal prekupante for di Sint Eustatius lo hunga un ròl grandi den e deliberashon aki.”
Outor: John van Kerkhof